Сейшанба, 02 Август 2016 18:08\nНима учун ният амалдан яхши? Чунки амал қачондир тўхтайди, ниятнинг натижаси эса бардавом бўлади. Амалнинг кўлами тор, ниятники эса чегарасиздир. Устозимиз шайх Муҳаммад Содиқ Муҳаммад Юсуф ҳазратлари ана шундай пок ниятли, мақсадлари улуғвор, амаллари гўзал, олийжаноб, мухлис ва холис зот эдилар. У кишининг баракотлари вафотларидан кейин ҳам кўп яхшиликларга сабаб бўлиб келмоқда.\nҲазратимизнинг эзгу ниятлари халқимизнинг ўз динига – аждодлар оша амал қилиб келинаётган, ўтмишизга шон-шараф манбаи бўлган Исломга чин маънода амал қилишига эришиш эди. Диний саводсизликка барҳам бериш, мусулмонлар орасида биродарлик, ҳамжиҳатлик руҳини таратиш, ихтилоф ва келишмовчиликларни бартараф этиш, аҳли сунна ва жамоа мазҳаби асосида Ислом мусаффолигини сақлаб қолиш у кишининг мақсадлари, ҳатто ҳаётий шиорлари эди. Холислик билан тугилган бу эзгу ният Ҳазратнинг ҳаётлик чоқларидаёқ ўз самарасини бера бошлаган эди, алҳамдулиллоҳки, ҳозир ҳам кунма-кун янги-янги ҳосиллар бериб бормоқда. Ўшандай самаралардан бири Шайх ҳазратларининг хорижда юрган миллатдошларимиз, ватандош, диндошларимиз учун қилган саъй-ҳаракатларининг амалдаги маҳсулидир. Ўқиш ёки ишлаш мақсадида Жанубий Кореяда истиқомат қилиб турган ватандошларимиз учун Сеул шаҳрида «Эйр ван травел» (Air one travel) ширкати ҳамкорлигида «Ҳилол-нашр» матбаа-нашриётининг шўъба дўкони очилди. Бу матбаа бевосита Шайх ҳазратларининг ташаббуслари ва раҳнамоликларида очилган эди.\nДўкон Сеулнинг эски шаҳар ҳудудида жойлашган. Бу ҳудудда Кореядаги энг катта масжид – Сеул марказий масжиди ҳамда Корея мусулмонлари ассоциацияси, яъни диний идораси ҳам ерлашган.\nШайх ҳазратларининг шогирдлари ва «Ҳилол-нашр» матбааси ходимларидан иборат олти кишилик жамоа мазкур дўконнинг очилиш маросимини нишонлаш мақсадида Корея сари йўл олдик. Жамоа устозимиз Шайх ҳазратларининг фарзанди аржумандлари Исмоил Муҳаммад Юсуф, ҳазратимизнинг яқин шогирдларидан Исҳоқ Муҳаммад домла, камина ҳамда нашриёт ходимларидан иборат эди.\n2016 йил 27 май куни Корея ҳаво йўллари тайёрасида Тошкентдан кўтарилдик. Учоқда биз учун мусулмонча емак хизматига буюртма берилди. Балиқ ва гуручдан иборат емак келтирилди. Бунинг ҳалолликдан ташқари яна бир фазилати – таомланиш пайти биринчи бўлиб ўша емаклар тарқатилар, сўнг умумий барчага таом тортилар экан. Ажабланарлиси шундаки, учоқда ўзбек кўп бўлишига қарамай, бундай буюртма қилган кишилар саноқли эди.\nИнчон тайёрагоҳида бизни «Эйр ван травел» ширкати раҳбар Ризо Қанавий, унинг ёрдамчиси биродаримиз Баҳромжон ҳамда бир қанча ватандошларимиз тантанали кутиб олишди.\nСеулга етиб боргунимизча кейинги куннинг пешин вақти бўлди. Пешиндан кейин у ердаги ватандошлар билан Сеул марказий масжидида учрашув ўтказилди. Деярли бир кунлик уйқусизлик, сафар машаққати ва чарчоғи билиниб турганига қарамай, учрашув жуда мароқли ва мазмунли ўтди. Суҳбат Қуръони Карим тиловати билан бошланди. Кейин устоз Исҳоқжон домла ва Исмоилжон домла жаноблари маъруза қилдилар. Суҳбатлар Шайх ҳазратлари, у кишининг илмий мерослари, «Ҳилол-нашр» матбааси борасида бўлди. Кейин эркин савол-жавобларга ўтилди. Мажлисда қатнашганлар ўзларини қизиқтирган, кундалик ҳаётлари учун муҳим бўлган масалалар ҳақидаги саволларига устозлардан жавоб олишди. Учрашув ниҳоятда сермаҳсул ва гўзал ўтди.\n29 май куни Пусан шаҳрига бордик. У ерда ватандошларимиз кўпроқ экан. Аввало Шайх Муҳаммад Содиқ Муҳаммад Юсуф ҳазратларининг номлари қўйилган масжидга тушдик. Кейин бизларни тўпланиб кутиб турган миллатдошларимиз томон йўл олдик. Катта спорт залини ижарага олиб, учрашувни ўша ерга уюштиришбди. Бу учрашув аввалгисидан ҳам мароқли ва фойдали бўлди. Суҳбат тиловати Қуръон билан очилди. Устозлар томонидан мазмунли маърузалар қилинди. У ерда ҳам миллатдошларимиз билан ҳалол-ҳаром ва ибодат масалаларида савол-жавоб бўлди. Пешин намозини ўша залда ватандошлар сафида ўқидик. Ватандошларимизнинг ҳар бирининг кўзида ватан соғинчи яққол кўриниб турарди. Ота-онаси йўқлаб келган мусофир аскардек шодланиб, кўзлари қувнаб кетди. Уларнинг севинчларидан бизнинг ҳам дилларимиз яйради. Ўзимизни улар билан худди бир оила аъзоларидек ҳис қилдик. Қайтишда йўл уза бир масжидда аср намозини ўқидик. «Тақво масжиди» деб аталган бу масжид ҳам кўп қаватли бинонинг биринчи қаватидан ажратилган бир хонадан иборат. Масжидни аслида малайзияликлар очишган экан. Кейин уни ўзбекларга топшириб кетишибди. Ўзбек биродарларимиз устозлардан масжидга янги ном қўйиб беришларини сўрашди. Устозлар номи ўзи яхши экан, қолаверса, ўз номида қолиши унга асос солганларга нисбатан одоб талаби ҳам, деб айтишди. Сўнгра яна Шайх Муҳаммад Содиқ Муҳаммад Юсуф масжидига келиб, ўша ерда шом ўқиб, кечки таомни едик ва хуфтон намозини ҳам ўқидик.\n30 май куни шаҳар айланиб, 31 куни ватанга қайтдик. Аллоҳга шукрки, юртимиздаги файзу барака ўзгача. Ватанга қадам қўяр эканмиз, у ёқдаги ватандошлар бизни кўриб севинганларидан ҳам кўпроқ севиниб кетдик.\nМазкур Корея сафари ҳақида ўша кунларнинг ўзидаёқ muslimaat.uz ҳамда ummat.uz саҳифаларида кунма-кун маълумот бериб борилган эди. Ушбу мақолада сафар асносида кечган воеқеаларни тафсилий баён қилмоқчи эмасман, балки у ерда ўша ерликлар ҳақида олган маълумотларим асосида умумий таҳлилий мушоҳадаларимни ўртоқлашмоқчиман. Сафардан қайтишимиз Рамазон арафасига тўғри келиб қолгани учун мақола бироз кечикди.\nШу ўринда бир гап: Ушбу фикрлар каминанинг шахсий кузатувлари, мулоҳазалари, холос. Улар кимнингдир дунёқарашига тўғри келмаслиги мумкин. Чунки маълумотлар ОАВ ёки расмий манбалардан эмас, айнан ўша жойда яшаб турган жонли гувоҳлардан олинган. Фикрлар эса бир мусулмоннинг мулоҳазалари, холос. Шунинг учун ўқувчилардан буни тўғри қабул қилишларини сўрайман.\nКорея сувликда жойлашган мамлакат экан. Иқлим ҳарорати деярли Ўзбекистонникига ўхшаса ҳам, намлик жуда баланд. Шунинг учун қаттиқ иссиқда муҳит гўё ҳаммомга айланар экан. Ҳаммаёқ дарахтзор, гулзор, кўкаламзор. Дарахтлари кўп, аммо қурилишга яроқли эмас экан. Аксари декоратив шаклли дарахтлар. Шу боис қурилиш учун тахталар асосан хориждан келтирилар экан.\nКорея халқининг менталитети.\nБиз рус тилидан бузиб ўгириб олган «карис» сўзи аслида «кореец» (кореялик) деган русча сўздан олинган. Аслида Корея халқи этник маънода «куриян» дейилади. Улар ўзларини шундай аташади. Шунинг учун биз мақолада ўша асил лафзни ишлатишни маъқул топдик. Жанубий Корея куриянлари эса «ҳангугин» деб юритилар экан.\nКуриянлар кўп босқин кўргани, узоқ мустамлака бўлгани учунми ёки ирқий табиатиданми, умуман олганда анчагина ҳалим одамлар экан.\nКорея яқин тарихида хитойларга, сўнг японларга мустамлака бўлган бўлса, кейинчалик Россия ва Американинг қарамига айланган. Жанубий Корея халқи Американи ўзларининг халоскори ва пешвоси деб билади. Чунки АҚШ уларни японлардан қутқарганидан кейин у ерда тараққиёт, саноат ривожланган ва халқнинг ҳаёт тарзи кескин ўсиб кетган. Улар ҳар соҳада Америкадан андоза оладиган бўлиб қолишган. Шимолий Корея эса ҳануз турғунликда. Бизнинг суҳбатимиз фақат Жанубий Корея ва ўша ердаги куриян халқи, яъни ҳангугинлар ҳақида бўлади. Куриянлар табиатан ювош, ройиш, кўникувчан, тартиб-интизомли, захматкаш халқ экан. Ишда ҳам, ўқишда ҳам бор вужудини бериб меҳнат қиларкан.\nКуриянлар бир ишни қилса, ниҳоятда ҳафсала билан, масъулият билан ёндашаркан. «Ҳозирча шундай тура турсин, кейин бир қўл текканда тўғрилаб қўямиз» деган муносабат мутлақо йўқ. Ҳамма нарса ўз вақтида, қизиғида ҳал қилинар экан. Уларнинг тараққий этишига шу ҳам катта таъсир кўрсатган. Масалан, заводда бир деталь ясаётган куриянга «Шуни тезроқ ясаб бер, жуда зўр бўлмасаям майли» дейилса, «Яхшилаб ясамасам, уни олиб ишлатган одам куриянлар ҳақида ёмон фикрга бориб қолади» деб кўнмас экан. Ёки «Буни ўзимга ўхшаган бир ватандошим, миллатдошим олиб ишлатади-ку!» дер экан. Шу хислат аслида бизнинг халқимизга хос бўлиши керак эди. Нима учун хорижда ишлаб чиқарилган маҳсулотни ўзимизникидан афзал деб биламиз? Чунки ўзимизники баъзан сал сифатсизроқ ясалган, сал эътиборсизроқ қаралган бўлиб қоляпти. Масалан, ўзбек автомобилини салондан олиб чиқиб, аввал устага бир кўрсатиб олишга тўғри келиб қоляпти. Жанубий Корея, Япония, Германия автомобилсозлик компаниялари эса бирорта носозлик аниқланиб қолса, ўша йили ёки ўша русумда ишлаб чиқарилган ҳамма автомобилларни (баъзан бир неча юз мингтасини) қайтариб олиб, узр сўраб, тузатиб беришяпти. Тўғри, бунда ўз компаниясининг нуфузини сақлаб қолиш, мижозларни йўқотмаслик мақсадлари ҳам бор. Лекин оддий инсоф, ҳалоллик ҳам йўқ эмас. Нима бўлса ҳам, улар «Аллоҳ ишини пухта қилганни яхши кўради», деган ҳадиси шарифнинг маъносига амал қилиш билан жуда катта ютуқларга эришиб туришибди. Аслида бу ҳадиси шарифга амал қилишга энг ҳақли халқ мусулмон умматидир. Чунки бу сўз бизнинг Пайғамбаримизнинг насиҳатлари, Аллоҳга севикли бўлишга энг кўп интилиши лозим бўлган ва бу муҳаббатга ўзини энг ҳақли билган кишилар ҳам бизмиз. Уларнинг ўзи қўл урган ишга ана шундай виждонан, бор куч-имконияти билан киришиши, уни тўлақонли уддаламагунча қўймаслигини кўриб, агар булар мусулмон бўлса ҳам, дунёдаги энг яхши мусулмонлардан бўлса керак, дедим.\nКореяда иқтисодиёт юқори савияда, капитализм – сармоячилик тизими асосида. Саноат, фан-техника жуда ривожланган. Армияси ҳам жисмоний ҳарбий тайрёгарлик ҳисобига эмас, кўпроқ техник имконият ҳисобига кучли саналади. Айниқса электроника ва кемасозлик уларнинг асосий соҳаси экан. Хусусан, Samsung компаниясининг ишлаб чиқариш, айниқса, кемасозлик корхоналари жуда катта ўрин тутар экан. Ўзбек ишчиларнинг ҳам кўпи ўша корхоналарда ишларкан. Ойликлар иш муддати асосида белиглангани учун бир кун-ярим кун иш қолдирган ишчининг ойлиги қирқилади. Шунингдек, имкон бўлган ўринда қўшимча соат ишлаб берганга ойлик ҳам кўпайтириб берилади. Аммо вақтга нисбатан олганда, қўшувдан кўра қирқиш мўлроқ. Шу боис иш вақтига қаттиқ риоя қилишади.\nХалқ иш билан тўла таъминланган. Ойликлар турмуш учун етарли. Саноатга жиддий аҳамият беришаркан. 7 кмлик сувости тунелни хомашёсини ҳам хориждан олмай, фақат миллий маҳсулот ва миллий қудрат билан қуришганини фахр билан зикр қилишади. Чунки Корея аслида Хитой каби хомашёга бой давлат эмас. Ишлаб чиқаришда аксар хом ашё хориждан олиб кирилар экан. Умуман олганда халқнинг иқтисодий шароити жуда яхши, турмуш фаровон. Шу билан бирга, вокзал, бозор каби айрим жамоатчилик ерларида тиланчилар ҳам учраб турар экан. Улар асосан ташландиқ майхўрлар бўлар экан. Биздагилардан фарқли жойи шундаки, улар тўғридан-тўғри тиланар экан, обидсимон кийиниб, тақводорсифат бўлиб ёки Худони ўртага қўйиб сўрамас экан.\nКореяда мусулмонлар учун энг катта муаммолардан бири гўшт ва қурбонлик масаласи бўлиб қолибди. Жонлиқ сўйиш ҳуқуқи фақат қонараларга берилган. Якка тартибда сўйиш жиноят. Қонаралар эса фақат куриянларнинг тасарруфида. Табиийки, улар гўшт учун ҳайвонларни электр билан ўлдиришади. Мусулмонлар Австралиядаги мусулмонлар тарафидан сўйиб келтирилган гўштни истеъмол қилишар экан. Бизга мазкур гўштнинг рухсатномасини ҳам кўрсатишди. Ҳатто сўйишга кимлар гувоҳ бўлганигача кўрсатилган.\nКуриянларнинг егуликларида денгиз маҳсулоти кўплигидан бўлса керак, озиқ овқат дўконларида, емакхоналарида ўрганмаган одам учун ёқимсиз ҳид келиб туради.\nДин, эътиқод, ижтимоий ҳолат.\nАллоҳ таоло Қуръони Каримда «Ер юзида сайр қилиб, ёлғонга чиқарувчиларнинг оқибати қандай бўлганига боқинглар», (Анъом сураси, 11-оят) дейди. Биз кўпинча бу оятларни илгари ўтиб кетган, ҳозирда айрим осорларигина қолган халқларнинг оқибатларини кузатиш ҳақида деб тушунамиз. Албатта, бу ерда биринчи навбатда ўшалар назарда тутилган. Аммо ояти каримани ер юзини кезиб, Аллоҳнинг динидан юз ўгирган халқларнинг дунё ҳаётидаги етиб борган даражасини, топган оқибатини кузатиш, бундан ибрат олиш маъносида ҳам тушуниш мумкин. Шу маънода қарайдиган бўлсак, куриян халқининг динсизлик, худосизлик натижасида етиб борган оқибатини кузатган кишининг уларга раҳми келади. Куриянлар узоқ вақтлардан буён буддавийлик динига эътиқод қилиб келишган. Яқин тарихда эса уларга Америка таъсирида христианликнинг протестант оқими кириб келган. Аммо ҳозирги авлод умуман олганда ҳеч бир динга, ғайбга ишонмайди. Халқнинг аксари моддапараст, худосиз, динсиз. Шунинг учун ҳалол-ҳаром, савоб-гуноҳ деган тушунчанинг ўзи йўқолаёзган. Ўта моддапараст бўлиб кетишганидан, биров вафот этса, ўзининг бирор ножўя ҳаракати ёки бирор ёқмайдиган нарса еб қўйганидан ўлган деб қарашар, шунинг учун унга ачинишмас экан. Халқ моддий жиҳатдан фаровон кўринса-да, маънавий жиҳатдан ниҳоятда қашшоқ. Инсонлар гўё роботга айланган. Уларнинг наздида ҳар қандай одам бир ой ишламаса, ўладигандай. Чунки унга ҳеч ким қарамайди, биров ёрдам қилмайди. Шунинг учун улар нафақа ёшига етса ҳам ишлайверишади. Ишлашни истамагани ёки ишга ярамагани ўз жонига қасд қилиб қўя қолади. Аҳвол шу даражада эканки, ўзини дафъатан ўлдиришга ботина олмаганлар учун бир неча ҳафта мобайнида ички аъзоларидан бирини қуритиш билан инсонни ўлдирадиган дорилар бор экан. Шунингдек, қазо ва қадарга иймон, у ҳақда тушунча бўлмагани учун арзимаган муваффақиятсизликни деб ҳам ўз жонига қасд қилиш авж олган. Масалан, севганига етиша олмаслик, ўқишда имтиҳондан йиқилиш, бирор жиддий мақсадига эриша олмаслик, ҳаётдан зерикиш ва ҳоказо. Ҳатто ўзини метро тагига ташлаш оммалашиб кетганидан метро тўхташ ерларидаги қирғоқлар ойна билан ўралган. Метро келиб тўхтаб, эшикларини ойна девор эшикларига тўғрилаб очгачгина ойна девордаги эшиклар очилади ва фақат метронинг ичигагина йўл қолдирилади. Шунингдек, армияда ҳам ўз жонига қасд қилиш кўп учрайди. Кўпинча аскар йигит ҳарбий хизматда эканида севгилисининг бошқа биров билан боғланганини эшитиб қолса, тайёр имкониятдан фойдаланиб, ўзини отиб ташлай қолади. Ҳисоботларга қараганда, Корея ичкилик ва ўз жонига қасд қилиш бўйича дунёда етакчи ўринда туради. Руҳий бўшлиқ, маънавий қашшоқлик оқибатида куриянлар учун ягона ҳузур берадиган нарса мастлик бўлиб қолган. Уларга: «Нега буни ичасан? Соғлиғингга зиён ку», дейилса, «Дунёда бошқа нима маза бор?» дейишаркан. Шу боис деярли ҳамма ичкилик билан таскин топади. Эркаклар ичкиликка ниҳоятда муккасидан кетганидан айрим ташкилотлар уларнинг ойликларини хотинининг ҳисобига туширар экан. Чунки кайфида ножўя сарфлаб юбориши эҳтимоли баланд.\nМасжидлар оз. Жамоатлар асосан хориждан келган мусулмонлардан иборат. Кўпи малай, индонез, араб ва ўзбек каби мусулмон халқлар. Турли мазҳаб вакиллари бор. Ерли халқдан, асл куриянлардан мусулмон бўлганлар кам. Масжидлар кичик, шароити яхши. Аммо шароит ва жамоат сони жиҳатидан Тошкент масжидларига етишига анча бор. Юқорида айтилганидек, Сеулдаги марказий масжид Шимолий Корея мусулмонлари диний идораси яқинида жойлашган. Шунинг учун бўлса керак, у ерда ҳалол емакхоналар ҳам кўп экан. Араб, турк, малай, ва куриян ҳалол ошхоналари бор.\nБу масжиднинг жамоати ҳам бошқа масжидлардагига нисбатан кўп. Имомнинг қироати яхши экан. Бу ерда бир нарса эътиборимни тортди. Масжидга киришга бир лавҳа осилган. Унда аёллар кўйлаги сурати солинган. Калта кўйлак устига тақиқ чизиғи тортилган. Лавҳада аёл киши бу ҳудудга шаръий либоссиз, авратларини тўсмасдан кириши тақиқлангани эълон қилинган.\nПротестант оқимига мансуб черковлар бисёр бўлиб, моддий жиҳатдан анча обод. Америкадан катта маблағ киришига қизиқиб черков очаверишган экан. Аммо халқнинг қатнови кам, чунки моддапарастлик динсизликка олиб келган. Кўча кўйда ўз диний либосларида юрган роҳибаларни ҳам кўрдик.\nИнсон ўлса, уч кун ушлаб туришар, кўпинча шифохоналардаги махсус хоналарда сақлашар экан. Уч кун ичида ўликнинг яқинлари келиб, у билан хайрлашишади. Келганларга ўша ернинг ўзида зиёфатлар уюштирилади. Уч кундан кейин маййит дафн қилинади. Дафн ўлик эгаларининг шароитига қараб икки хил амалга оширилади. Кореяда ер жуда қиммат. Маййитни кўмиш учун ер сотиб олишга ҳамма ҳам қодир эмас. Бой кишилар маййитини ерга кўмади. Бошқалар эса ўликни куйдириб, куймай қолган суякларни майдалаб, кукунини бир идишга солади ва махсус ерга олиб бориб қўяди.\nХалқнинг ақлияти асосан ОАВ билан шаклланар, озуқаланар экан. Ахборот воситаларида эса исломий таълимот йўқ. Шунинг учун у ерларда исломнинг тарқалиши жуда секин. Халққа ҳақиқий маънавий озуқа йўқ ҳисоби. Қолаверса, Оврўпадагидек атрофдан даъватчилар келиши ҳам сезиларли даражада эмас. Айтишларича, айрим таблиғ гуруҳлари келиб турар экан. Аммо улар фақат мусулмонларни тўплаб даъват қилишаркан. Қизиғи шундаки, «Биз сизларга «ла илаҳа иллаллоҳ»ни ўргатгани келдик», дейишар экан, яъни калиманинг ҳақиқий маъносини таълим бермоқчи бўлишаркан. Аммо ерли халққа ўз тилларида чин Исломни етказиб берувчи одам деярли топилмайди. Пусандан қайтишимизда вокзалда бир куриян мусулмон бизни эшитиб, кўришгани келибди. У Исломни онгли равишда қабул қилиб, ўрганиб, миллатдошларини ўзи эришган ҳақиқатга чорлаётган илмли мусулмон бир куриян бўлиб, исми Зубайр экан. Афсуски, фақат кўзлар бир бирига тушди, тиллар тушмади.\nДиний идора фаолияти ниҳоятда суст, муфтийси куриянлардан. Мусулмон мамлакатлари билан алоқа тиклайдиган, келтирилган хайрияларни ўз ўрнига сарфлайдиган фаол раҳбарга эҳтиёжлари катта.\nКуриянларда оила тизими бузилган, оиланинг аҳамияти ниҳоятда паст даражада. Юқорида айтилганидек, пул аёлнинг қўлида бўлгани учунми, эркакларнинг эрлик сифати пастлаганиданми, оилада гапи ўтадиган одам хотин бўлиб қолган. Ҳатто одатда эр-хотин орасида келишмовчилик юз берса, эр ҳайдаладиган ҳолга келган. Эркакларда рашк деган сифат йўқ. Одамларни боғлаб турувчи асосий ришта иш ва манфаат. Натижада силаи раҳм деган улуғ алоқа узилган. Узоқ қариндошлар у ёқда турсин, ота-она билан ҳам боғлиқлик жуда кам. Мезбон юртдошларимизнинг айтишларича, топган ойликларини ватанга, ота-оналарига юборишлари, оилалари учун бир нималар харид қилиб, йўллашларини ҳамкор куриянлар эшитса, буни тентаклик, ақл бовар қилмас аҳмоқликдан бошқа нарса эмас деб баҳолар экан. Куриянларнинг наздида фарзанд боққандан ит боққан яхши. Чунки фарзанднинг турган-битгани чиқим, туғилганидан тортиб уни боқиш, парваришлаш, едириб-ичириш, кийинтириш, ўқитиш, тарбиялаш – ҳамма-ҳаммаси харажат. Шу билан бирга, бу фарзанд охир-оқибат ўз йўлини топгач, ота-онасини ташлаб кетиши аниқ. Итнинг эса деярли чиқими йўқ ва у доим эгасига ҳамроҳ. Бечоралар ўз фарзанди ёки жигаридан меҳр топа олмагач, нопок ҳайвонга бўлса ҳам меҳр боғлаб, юрагини тўлдиргиси келади. Дарвоқе, ейиладиган итлар билан боқиладиган итлар бошқа бошқа бўлар экан. Кўча-кўйда бола етаклаган аёлни жуда кам учратасиз. Халқининг камайиб ҳамда қариб бораётганини пайқаган давлат яқин йиллардан бери фарзанд кўришга тарғиб ва ташвиқларни кучайтира бошлабди ва бунинг бироз натижаси кўрина бошлабди. Бироқ, аҳвол ҳали ўнгланмаган. Уйланиш жуда қимматга тушар экан. Куриянларнинг ўзбек қизларига қизиқишларига сабаб уларнинг «арзон»лиги ҳамда оилада эрни ҳурмат эътибор қилишлари экан. Ўзбек қизларининг куриянларга турмушга чиқиши асосан уларнинг киноларидан таъсирланганлари ҳамда ота оналарнинг 2-3 минг долларга алдангани, шу арзимас матоҳга қизиқиб, қизларининг ҳаётини қурбон қилишга тайёр бўлганларидандир. Аслини олганда эса, кинолар куриянларнинг на ҳозирги ҳаёт тарзи, на тарихига алоқадор, балки айрим куриян миллатпарварларининг ўзга етакчи миллатлар ҳақида ўқиган-билганларини ўз халқларида кўришни истаганларидан орзуларини уларга намойиш қилишларидир, холос. Кинолардан мақсад куриян халқини орзудагидек, олийжаноб, улуғвор, жанговар ва мард қилиб шакллантириш экан. Фильмлардаги воқеалар куриянларнинг нафақат бугунги ҳаётида, ҳатто тарихида ҳам юз бермаган тўқима тасвирлардир. Шундай бўлса ҳам, уларнинг киночиларига раҳмат, миллатининг юксалиши учун, ёлғон бўлса ҳам, кучли ижобий таъсирга эга фильмларни ўйлаб топишар экан. Ҳатто ўша кинолардаги «Худо», «Самодаги зот» каби иборалар ҳам халқда илоҳиётга ишонч туғдириш учун киритилар экан. Улар ўзларининг эзгу мақсадлари йўлида уйдирма ва ёлғондан ҳам шундай фойдаланишганки, ўзини дунёга устоз алломаларнинг авлоди деб билган катта бир халқ уларга ишониб турибди. Минг афсуслар бўлсинки, бизнингкиночиларимиз бутун дунёга одоб-ахлоқ, илму маърифатда устоз, етакчи бўлган, мард ва олийжаноб, буюк аждодларимиздан бирортасининг ҳаётини тўла ва холис ёритадиган битта ҳам фильм ишлаганлари йўқ. Ҳолбуки, ундайин йўлчи юлдузларимиз саноқсиз. Бунинг ўрнига енгил-елпи, сохта, сафсатага тўла бачкана фильмлар билан ёш авлоднинг тарбиясини бузувчи, миллийлигини парчаловчи, дину диёнатини емирувчи, ахлоқ-одоб, ҳаё-иффат туйғуларини барбод қилувчи, уларнинг бетини қотириб, қалбини ўғирловчи бузуқ, савиясиз саҳналар билан бандлар. Бунинг учун ёлғондан ҳам тап тортишмайди. Ҳатто ақлини таниган ёш бола ҳам ишонмайдиган саҳналарни миллионлаб халққа тақдим қилишдан уялишмайди.\nХалқимизга ичим ачиганидан шу ўринда ўша кунлари ўзимиз гувоҳ бўлган бир воқеани айтгим келди. Бизни олиб юрган мезбон ватандошларимиздан бирига ўша ердаги ўзбек аёлидан савол хати келибди. У ўша саволни устозлардан сўради. Аёл куриян йигитга турмушга чиққан экан. Йигит никоҳдан олдин калима келтирган. Аммо кейинчалик: «Мен Исломга ҳам, Худога ҳам ишонмайман», деган экан. Назаримда улар «калима келтириш» талаб қилинганда бу сўз шунчаки ўзбекларнинг урфида рози-ризолик изҳори сифатида никоҳ пайти айтиладиган жумла деб англашади чоғи. Хуллас, аёлнинг саволи қуйидагича: «Учта фарзандимиз бор. Мен уларни мусулмон қилиб тарбия қилишни истайман. Шунинг учун уларга тўнғиз гўшти ҳам едирмайман. Аммо эрим мен йўғимда қасдма қасдига уларга тўнғиз гўшти едириб қўйяпти. Мен нима қилишим керак?» Устозлар бунга жавобан: «Эр Исломни инкор қилгани заҳоти ораларидаги никоҳ риштаси узилган. Аёл тезда ажралиши лозим», дейишди.\nВатандошларимизнинг айтишларича, у ерга турмушга чиққан тўқсон фоиз ўзбек аёлларининг аҳволи мана шундай. Эри Исломни тушуниб, чинакам мусулмонга айлаганлари ҳам йўқ эмас, аммо жуда оз экан.\nСеулда Намсан минорасига чиқдик. Бу ер Тошкент Юнусободидаги Телеминора каби саёҳат ва истироҳат маскани экан. Шаҳарнинг энг юқори жойи бўлгани учун бу ердан бутун Сеул кўриниб туради. Миноранинг тагида бир айвон бор. Айвон атрофи панжара билан ўралган. Иккита учта дарахтсимон қурилмаси ҳам бор. Қурилмаю панжара, ҳатто айвонгача бўлган узун йўлакларнинг панжараларига ҳам қулфлар осилган. Катта-кичик ҳажмдаги турли шаклли қулфлар. Баъзилари рангли, баъзилари юрак шаклида, кўпиларига исмлар, саналар, юрак рамзи ёки «I love you» каби сўзлар ёзилган. Билсак, уларнинг одатига кўра, севишганлар ўзаро аҳду паймон қилишгач, ришталари узилмаслиги, бир-бирларига чамбарчас боғланиб қолиш, айрилмаслик ниятида ўша ерга чиқиб қулф осиб тушишар экан. Биз кўрган устма-уст бўлиб кетган минглаган қулфлар ўша севги қулфлари экан. Ҳамроҳларимизнинг айтишларича, қулф осганларнинг 90 фоизи ажрашиб кетар экан. Балки дастлаб бир-бири учун қулф осган севишган жуфтларнинг ҳар бири орадан кўп ўтмай, бошқа янги жуфти учун қулф осса керак, қулфлар ўта кўп, ҳисобсиз. Худди тўй юртга эълон қилиниб, ажрашув ўзаро ҳал қилинганидек, улар ҳам аҳду паймон тузганда қулф илишаркану, ажрашишганда бориб қулфни олиб ташлашмас экан. Агар шундай қилганларида, балки у ерда озгина қулф қолса керак эди. Ҳа, инсон ҳаётида ҳал қилувчи омил унинг феълу амалидир, рамзий тилаклари ёки ирим сиримлари эмас.\nКуриянларнинг миллий либослари жуда ҳам сипо. Айниқса, аёлларнинг миллий либослари, агар катта рўмол қўшилса, тўла шаръий талабдаги кийим бўлади. Эракакларнинг миллий кийимлари ҳам жуда чиройли. Аммо бу либослар, кўплаб халқларда бўлганидек, миллий анъаналарни намойиш қилиш чоғидагина қўлланадиган бир эрмакка айланган. Кўча-кўйда, кундалик ҳаётда умуман учрамайди. Миллий либослар бозорига ҳам тушдик, кийимлари анчагина қиммат. Балки кундалик яшашда ишлатилмагани, ёдгорлик ашёси сифатида қаралгани учун ҳам шундай бўлса керак. Одатий ҳаётда кийиниш ғарбча тус олган. Аёлларнинг кийимлари уятли даражада. Уларнинг тушунчаси бўйича, оёқни ҳар қанча очса ҳам уят жойи йўқ, аммо елка тарафни очиш ахлоқсизлик, ҳатто бузуқлик аломати саналади. Шунинг учун асосан тананинг юқори қисмини ёпишар, оёқлар кўпинча либосдан «маҳрум» юрар экан. Умуман олганда, кийиниш борасида менга улардаги бир нарса ёқди: у ерларда мода йўқ экан. Ҳар ким ўзига қулай ва ёққан кийимни кияр экан. Шунинг учун фалон кийим мода бўлибди деб, ўзига қулай-ноқулайлигига, қиммат-арзонлигига қарамай олиб кийишдек бемаза одат йўқ.\nТил ва муомала.\nКуриян тили тил қоидалари, гапдаги сўзларнинг жойлашиши жиҳатидан ўзбек тилига тўла мос тушаркан. Масалан, «Мен Кореяга бориб, саёҳат қилиб келдим», дейиш учун мазкур сўзларни луғатдан топсангиз бас, худди шу тартибда қўйиб қўяверасиз. Шунинг учун ҳам бўлса керак, ўзбекларимиз куриян тилини осон ўзлаштиришар экан. Куриянларнинг нутқида яна бир камёб хусусият бор. Маданиятли гапириш услубига кўра, ҳар бир гап бироз оҳанг билан, чўзиброқ тугалланади. Муомала маданиятига келсак, куриянлар анчагина беозор, юмшоқ муомалали халқ.\nКамина куриянларнинг иқтисодий, оилавий, ижтимоий ва маънавий ҳолатларини кузатар эканман, уларнинг юксалиши билим ва меҳнат туфайли бўлгани, бу соҳалардаги ютқазиш ва аянчли ҳоллари эса динсизлик, эътиқодсизлик, ҳақиқий илоҳий таълимотдан маҳрумлик сабабидан эканини кўрдим. Буддавийлик динига эътиқод қилган хитой, япон халқлари каби куриянларда ҳам тараққиётга эришиш диндан воз кечиш ҳисобига қўлга киритилган. Чунки буддавийлик дини инсон асосан таркидунёчилик, дунё лаззатлари ва неъматларидан маҳрум бўлиш билан улуғлик, чин инсонийлик даражасига эришади, Худога яқин бўлади, деб қарайди. Бир даврлар мазкур халқлар бечораҳол бўлиб юрган пайтда бу дин уларга тасалли берган, ночор воқеликдан рози бўлишга ўргатган, эриша олмаган нарсаларидан кўнгилни тўқ қилиб, руҳиятларига сокинлик бахш этган. Аммо бундай қараш инсон табиатига зид эди. Аксига олиб, яқин тарихда кириб келган насронийлик ҳам бузилган, таркидунёчиликка айлантирилган бир таълимот бўлди. Қачонки улар тараққиёт, моддий юксалиш йўлларини кўргач, қарашса, олдиларида икки йўлдан бирини танлаш мажбурияти турибди: ё динини ушлаб, дунё фаровонлигидан воз кечади, ё дунёвий тараққиёт, кенгликни танлаб, диндан воз кечади. Шунда улар «насия»дан кечиб, «нақд»ни олишга қарор қилишган экан. Динига амал қилай деса, дунё ҳаёти фаровонлигига эриша олмайди. Динни тан олсаю амал қилмаса, виждони қийналади, ўзига ўзи қарши тура бошлайди. Шу боис виждон азобида қийналмаслик, чекловларни мутлақ йиғиштириб ташлаш учун улар бир йўла Яратгувчини ҳам инкор қилишга ўтишган. Диндан, эътиқоддан кечиб, ҳеч қандай тақиқ ва шарт қўймайдиган нафс эркинлиги асосидаги фарвонликни танлашган. Энди ўзлари истаган фаровонлик, моддий тўқликка эришган бўлсалар-да, маънавий жиҳатдан қашшоқлашиб кетишган. Натижада юқорида айтилган аянчли оқибат уларнинг бошига тушиб турибди. Агар уларга ҳам соф Ислом таълимотлари етиб борганда эди, балки улар моддий жиҳатдан бугунгидан-да тараққий этган, маънавий томондан эса етуклик, фароғат ва ҳаловатга эришган бўлишарди. Улар «Аёлингинг оғзига тутган луқманг ҳам садақадир», «Ҳалол касб қилиб, чарчаб ухлаган банда уйғонаркан, гуноҳлари тўкилган ҳолда туради», «Сизларнинг яхшиларингиз дунёсини деб охиратини, охиратини деб дунёсини тарк этмаганингиздир», «Бир динорни Аллоҳ йўлида нафақа қилдинг, бир динорни мискинга едирдинг, бир динорга қул озод қилдинг, бир динорни аҳлингга нафақа қилдинг, буларнинг энг ажри кўпи аҳлингга нафақа қилганингдир», «Ким қиз тарбиялаб, унинг одобини гўзал қилса, унинг учун дўзахдан тўсувчи парда бўлади», «Онангнинг оёғига ёпиш, жаннат ўша ерда», каби илоҳий таълимотлардан бебаҳра қолишган. Биз уларнинг инсоний фитратдан маҳрум бўлган изтиробли ҳолатларини кўриб, мусулмон умматидан, асрлар оша Исломга амал қилиб келган, дину диёнат қон қонига сингиб кетган ўзбек миллатида дунёга келганимизга шукроналар қилдик. Аммо шу ўринда бир мулоҳаза ҳам келди. Юқорида зикр қилинган ояти каримада таъкидланганидек, Аллоҳнинг динини ёлғонга чиқарганларни кузатар эканман, бундан ўзимизга сабоқ олишимиз лозим эканини ҳис қилдим. Бу сабоқ икки жабҳада кўринди.\nБиринчи: Бизнинг халқимиз асрлар оша мусулмон бўлиб келган, балки Ислом таълимотини тарқатишда дунёга устозлик қилган. Шундай бўлса-да, турли сабабларга кўра, сўнгги асрларда қолоқлик ботқоғига ботиб, натижада ювиқсиз халқларга мустамлака ҳам бўлдик. Бунинг сабаби диндорлигимиз эмас, балки динимизни билмаслигимиз ёки унга амал қилмаслигимиз бўлган, «Исломда роҳиблик йўқ» дея эълон қилган Муҳаммад соллаллоҳу алайҳи васалламнинг таълимотлари қолиб, бошқа динлардан кирган таркидунёчиликка ружу қўйганимиз, дин ва дунё орасига ўтиб бўлмас сохта кўприк ясаганимиз бўлган. Натижада мустабид тузум даврида Ислом динининг моҳиятидан бехабар кимсалар томонидан «ё тараққиёт, ё диёнат» деган тушунча халқ онгига сингдирилди ва кўпчилик жўшқин ёшлик даврини дунё ишратига, қувватсиз қариликни эса динга ажратадиган бўлиб қолди. Аслида дину дунё орасини айриш, динни ҳаётдан узиб тасаввур қилиш бошқа дин вакиллари ўз динларини бузиши натижасида пайдо қилган жарлик эди. Исломда эса дин инсоннинг дунёдаги ҳаётини Яратгувчисига боғлаган ҳолда тартибга солувчи кўрсатмалар мажмуидир. Хуллас, ана ўша нотўғри тасаввурлар натижасида мусулмон уммати дунёдаги етакчиликни қўлдан бой берди ва бу етакчиликни бошқалар қўлга олди.\nИккинчи: Дунё етакчилигини илоҳий таълимотлардан узилган, дунё ҳаёти ва маишатидан бошқа нарсани билмайдиган эллар қўлга олгач, инсоният ҳаёти ҳаловатсиз, изтиробли бир тарзга тушди. Борлиқни кашф этган, еру фалакни ўз измига солишга бел боғлаган инсон ўзлигини топа олмай, изтиробда яшайдиган, ўз келажагига ўзи таҳдид соладиган аҳволга келди, оламни зулмга тўлдирди. Золим ҳам ўзи, мазлум ҳам ўзи.\nИккала ҳолат ҳам инсонга Яратувчиси томонидан тақдим қилинган илоҳий таълимотдан мосуволик оқибатида келиб чиққан натижадир. Демак, инсон дунёда ҳақиқий бахтга, ортидан бахтсизлик келмайдиган саодатга эришмоқчи бўлса, Аллоҳ таолонинг кўрсатмаларини мукаммал ўрганиши ва уларга амал қилиб яшаши лозимдир. Бинобарин, биз ҳам халқимизнинг, келгуси авлодимизнинг чинакам бахту саодат эгалари бўлишини истасак, уларга чин Исломни ўргатишимиз ва амалини ўз ҳаётимизда кўрсатишимиз дакрор. Дунё халқларидан ортда қолмаслик учун моддий тараққиётга эътибор қилиб, маънавиятни, дину диёнатни унутсак, нари борса, динсиз тараққиётга эришган ўша бахтсиз элларнинг аҳволига тушамиз, Аллоҳ сақласин! Зотан, ёши катта куриянларнинг айтишларича, уларда ҳам ота-она ҳурмати, оила қадри, миллий анъаналар, инсоний муносабатлар жуда яхши бўлган. Аммо Ғарбга кўр кўрона тақлид қилиш натижасида ўзликларини йўқотишган. Ҳар ким ўзи билан ўзи бўладиган, ҳар бир нарса моддий меъёр билан ўлчанадиган, юқорида айтилгандек, фарзанд ота онага қарамайдиган, ота она фарзанддан узоқ, инсон учун бола боққандан ит боққан афзал саналадиган аҳволга келишган.\nМен куриян халқининг юқорида зикр қилинган ҳолатини кўриб, уларнинг чин Ислом таълимотига жуда-жуда муҳтож эканларини, уларга бу динни етказиш мусулмонларнинг инсонийлик бурчи эканини ҳис қилар эканман, бу ишни аввало ўз халқимиздан бошлашимиз долзарброқ эканини пайқадим. Ҳали имкон борлигида ёш авлоднинг дину диёнати, одоб-ахлоқи, миллий қадриятларини сақлаб қолиш ҳар бир ўзбекнинг бурчидир. Бу борада аҳли илмлар ва раҳбарларнинг масъулияти ниҳоятда катта. Зотан мусулмончиликда дину дунё орасида тўсиқ, динни ҳаётдан ажратишга бирор зарурат ёки асос ҳам йўқ. Биз бошқа дин вакиллари каби дунёвий тараққиёт, фаровон ҳаётга, илму фанда етакчиликка эришиш учун динимиздан кечишга мажбур эмасмиз, Балки динимизни самимий қалб билан, соф манбадан ўргансак, унга амал қилиб, кўрсатмаларини ҳаётимизга татбиқ этсак, дунёвий хатти-ҳаркатларимиз, уринишларимиз яна-да пухта, самарали, завқли, энг муҳими баракали ва савобли бўлишига эришамиз, иншоаллоҳ. Бир фазилатни қўлга киритиш учун ундан катта фазилатни қўлдан бериш ақлдан бўлмайди албатта. Фалакни забт этиш, ерни кашф этиш, элларга етакчи бўлиш учун кийимни алмаштириш ёки ечиш, дину диёнатдан, ахлоқ одоб, ҳаё иффат, одамгарчилик каби инсоний фазилатлардан воз кечиш шарт эмас. Шу билан бирга, мамлакатимизда илм-фан ва саноатни ривожлантиришга яна-да жиддий эътибор қаратиш, шароит яратиш лозим экан. Кореяга ишлаш учун борган ватандошларимиздан бири ўша ерда топганчалик иш ва ойликни ўз юртларида, оила бағрида яшаган ҳолда топишни орзу қилишларини ўкинч билан айтди. Сармоядорларимиз фалон миллион долларга ошхона, тўйхона қилавермай, ўша пулни, мабодо фойдаси унча кўринмаган тақдирда ҳам, фан кашфиётлари, ихтиролар, ишлаб чиқаришлар учун тиксалар, миллат ва ватан равнақига, келажагига ижобий ҳисса қўшган бўлардилар. Умум халқимиз ҳам қабристонлардаги бидъат-хурофот йўлида сарфланаётган маблағларни талабаларга, илму маърифат ва фан йўлига харжласалар эди, ўша қабрларда ётган улуғ аждодларимиз каби буюк инсонлар авлодларимиздан етишиб чиқарди. Шунингдек, тўй маъракалар, базмларда кимўзарга тикилаётган мол пулларни ҳам элнинг, дину маърифатнинг келажаги учун йўналтириш лозим. Топгани тўйга буюрадиган эмас, эл юртга ярайдиган, ҳатто оламга татийдиган халқ бўлишимиз керак. Балки шунда ўғлонларимиз қорин боқиш учун бегона юртларда минг бир машаққат, турли хатарларга рўпара бўлиб юрмасмиди...\nАллоҳ таоло барча элларни Ўз ҳидоятига эриштирсин!\nУшбу бўлимдаги бошқа мақолалар: « "Исломга бағишланган умр" ва "Муфассал тажвид" китобларининг тақдимоти Абдулла Орипов: Шайх Муҳаммад Содиқ жаноблари юз-икки юз йилда бир келадиган инсонлардан эдилар »


Тадбиркор ўз маблағлари ҳисобидан маҳаллани асфальт қилиб берди - Халқ сўзи\n10:32 02 Октябр 2019 Жамият\nБағдодлик якка тартибда фаолият юритувчи тадбиркор Шарофиддин Қосимов бир неча йил давомида жамғариб борган маблағи ҳисобидан “Самарқанд” МФЙ ҳудудидаги “Якка тут” кўчасига асфальт ётқизилишига ҳомийлик қилди. 14 хўжаликнинг бу манзилга кўчиб ўтганига 15 йилдан кўпроқ вақт бўлди. Бироқ маҳалла ҳалигача асфальтланмаган, аҳоли саратонда чанг, қаҳратонда лой кечишга мажбур эди. Бозорда савдо-сотиқ билан, томорқасида чорвачилик билан машғул бўлган Шарофиддин Қосимов “Мендан кетсин – маҳалламга етсин”, дея улуғ савобли ишга қўл урди.\n– Ҳаётга бир марта келамиз! – дея гапнинг дангалига кўчиб қўя қолди тадбиркор. – Шу юртда яшаб, кўп яхши кунларни кўрдик. Ота-онамиз, фарзандларимиз, бошқа яқинларимиз – ҳаммаси соғ-саломат. Шунинг шукронаси учун бу ишга қўл урдик. Биздан ҳам нимадир қолсин, деган ниятдаман. Бундан кейин ҳам туманимизнинг гуллаб-яшнаши учун, маҳалладошларим оғирини енгиллатиш учун қўлимдан келганича ҳаракат қиламан.\nШарофиддин ака бу эзгу ишни “хўжам кўрсин” учун қилмади, шунчаки, элга эш бўлиш истаги унинг юрагини оловлантирди. 200 метр йўлга 20 миллион сўмдан ортиқ маблағни асфальт қилиб ётқизиб қўйди. Унинг айтишича, “Якка тут” томонларда аҳоли шахсий томорқаларини суғоришда муаммо бор – айни кунларда ана шу масала ечими устида бош қотиряпти акамиз.\n– Дадаси иккимиз болам билан фахрланиб ўтирибмиз-да, айнанай. Худо ҳар кимнинг ҳам дастига барака берсин экан. Давлат қачон маҳалламни аспаллаб беради, қачон сув чиқариб беради, деб ўтирадиган замонмас ҳозир! Топган – тўрваси билан, топмаган – шўрваси билан, дегандай ҳамма бир ёқадан бош чиқарса, ҳал бўлмайдиган муаммо йўқ, болам. Бу эзгуликлар бир кунмас бир кун мевасини беради, - дейди онахон.\nКайвони онанинг гаплари рост чиқди – эзгулик кечанинг ўзидаёқ мева берди. Шарофиддин аканинг жонбозлиги туман ҳокимлигига қадар етиб борди. Тайинки, бу хабардан севинган ҳоким тадбиркорга самимий миннатдорлик билдирди, эгнига миллий чопон ташлаб, ота-онасига минг раҳмат шу инсоннинг, дея кўпчиликка ўрнак тариқасида кўрсатди.


Каниза “Миллион”чиларнинг танқидига жавоб қайтарди: “Одам сал фаросатини ишлатса, тўғри бўларди” – Mazmun.Uz\nКаниза “Миллион”чиларнинг танқидига жавоб қайтарди: “Одам сал фаросатини ишлатса, тўғри бўларди”\nот designer · 27.12.2016\nДаврон Кабуловнинг матнига жавоб бермасам бўлмайдиган кўринади. Инсонга инсоф керак! Мавзу нимадаю у нималарни кавлаб ёзди? Тухматлар хам эви билан!\n1. Нега 3 ой ўтгач? Чунки “Миллион” концертига хамма хам тушавермайди, мени танишларим ва қариндошларим хам албатта, бу бир халқона байрам эмаски хамма дарров билса, ўзларига бахони кўп беришмасин, бу Озодбек Назарбеков ёки Юлдуз Усмонова концерти эмаски ундаги хитлар эртасидан халққа тарқалса.\n2. 3 ой ўтиб энди онам билгани хам шу билан боғлиқ, онам АҚШда, интернетга энди қўйилди!\n3. Пиар мен қилаётган бўлсам, мени диским сотувга чиққани йўқ, хамма пиар хозир аслида “Миллион” ва унинг диски фойдасига бўлмоқда. Балки шу сабаб Даврон умуман мавзудан ташқари эшитган қандайдир фисқу фасодлардан тузилган матн тузиб тарқатиб ётибди? Жангга тенглашгани аёл киши ва маъмуримдан тортиб то кимни концертига тушишимгача йиққан мавзудан йироқ мишмиш билан тўлдирган ўша матнида нима асос ва нима мантиқ бор?\n4. Титрсиз репетиция бўлган деб тан олган Даврон: Репетицияга қатнашган дегани бу бир ой ёки бир хафта ва бир кун аввал хам эмас, чунки аслида Гулсанам Мамазоитова билан чиқишаётган эди, Гулсанам опага улар ўзларини истаган тарздаги хазилларига куч топа олмагани боис концертни иккинчи куни мени таклиф этишган ва фақат бир маротабагина титрсиз репетиция қилинган ва буни радиода ўзи тасдиқлади! Нега икки хил гаплар? Давронни радиодаги гапи: https://www.youtube.com/watch?v=AuDCyRaJCJ0 тингланг! Репетиция бир кун бўлиб ва унда титр бўлмаган бўлса нима деб ўзини оқлаяпти яна?! Репетицияда фақатгина мени бош кийимларим билан прикол қилиш хақида менга айтилган! Шунга кўнганман! Жасур Умировдан тортиб то хамма гапларни Даврон ўзи тузиб берди. Мен концертда чиқишимга хам розилигим фақат мени имиджим ва бошимдаги нарсалар приколига розилик бўлган! Даврон инсоф билан бўлсин! Нега шуни мард бўлиб тан олмаяпсиз?! Уят эмасми?! Нега келишилмаган титр қўйиб юборилган? Концерт кунлари бир икки мартта экранга қараб ундаги ёзувларга унчалик ахамият бермадим тушунмадим хам, чунки бу режада бўлмаганку. Улар ёмон нарсаларга шама эканини билмаганман.\n5. Мавзудан умуман ташқаридаги йиғиб мени яна камситаётган матнингизга : Шахзодами бошқами хамиша хаммани хурматини жойига қўйиб қуруқ қўл билан бормаганим хам мухокама бўлгани яна бир бора шоу-бизнесда оқибат ортиқча эканини тасдиқлайди. Лекин, хар бир эшитгандим ва туюлгандир деган нарсани ёзаверса… бу нарсалар аёлларга хосроқмиди дийман. Бирор нарса хақида тахмин ёки эшитган иғвони айтишдан аввал уни текшириш тугул одам сал фахм фаросатини ишлатса тўғри бўларди. Ўзи уни нима алоқаси бор ўзи бу мавзуга? Таклифнома сотиб олиб яна ташаккур деганимни эслай олмадим, мантиқсиз! Гаплар исботи билан бўлсин Давронбек, у мавзудан ташқари ва ғийбат бўлса хам! Ва умуман олганда, қайсидир бир санъаткор айтганди: “Мен концертимга артистларни таклифнома бериб уларни машхурлиги ортидан ўзимга реклама қилганимдан кўра улар ўзлари чипта сотиб олиб келганлари мана шу мени қўллаб қувватлагани ва менинг улар олдидаги хурматим” деб. Илойим “Миллион”чилар куни келиб шу даражага етсинки текин таклифнома тарқатиб олд қаторларни машхур чехралар билан тўлдиришмасину у санъаткорлар хаммаси чипта сотиб олиб келиб яна гуллар хам олиб келишсин.\n6. Турмуш ўртоғини элга реклама қилмайдиган санъаткордан кўра бугунги кунда кўз-кўз қилиб реклама қиладиганлари кўплиги учунам эрим борми йўқми долзарб мавзу экани албатта аянчли. Қанча санъаткор беркитган ва бугунги кунда хам бола-чақали бўлиб кетган хамки эрини кўрмагансиз. Шу учунам бу ШАХСИЙ худуд. Узр, эрим санъат оламидан бўлганида у ўзини реклама қилишни истаган бўлармиди. Кечирасизлар энди эримни маъмурим қилиб уни реклама қилиб юрмаганимга.\n7. Илк маъмурим қамалиб чиққани сир эмас ва бу жиноят ишини кўп санъат оламидагилар гувохи бўлишган. У ўзини айбини хам тан олган. Мен эмас, у ўзини жинояти учун қамалган. Санъат оламида худди бошқа хечкимни маъмури пулга туширмаганам ва у хонандалар ариза хам ёзишмаганам. Узр катта пулга тушуриб кетган жиноятчига сотилган уйимни кечирмаганим учун. Узр у мен ва онамни ўша вақтлар уйсиз кўчада қолдиргани учун арз қилганимга.\n8. Эркак киши санъаткорми ё масхарабозми куни аёлларни сахнага олиб чиқиб камситиб шу орқали пул топишдан асрасин! У эркаклигини унутиб қўймасин экан!\nАйтмоқчи бўлганларим шу эди. Хаммага эътибор учун рахмат. Аёлманда уйим нотинч бўлган пайти эмоцияда оилам бузулди деб шошиб гапирворибман. Майли нима бўлса буёғи пешонадан. Аёл киши билан олишиш даражасига боришни ўзига эп кўрмаган ва майдагап бўлиб умуман бошқа ғийбатлардан фойдаланган холда ўзини айбини ёпишга харакат қилмайдиган мардларга чексиз хурматим! Мард ва жиддий эркаклар бор бўлсин хаётда!\nВперед Шавкат Мирзиёев ва Франклин Рузвелт: улар биринчи марта…\nНазад Шавкат Мирзиёев ва Ерлан Идрисов: нималар муҳокама қилинди?


“Барселона” тан олмаган “Ла Масия” юлдузлари\n2 сентябрь, 2020, 17:31\nТеглар:Барселона | Лионель Месси | Манчестер Сити | УЕФА Миллатлар лигаси | Вулверхэмптон | Тьяго Алькантара | Эктор Бельерин\n"Кўк-анорранглилар" муаммоларининг туб сабабларидан бири ҳақида сўз юритамиз.\nЯқинда Испания миллий терма жамоасининг УЕФА Миллатлар Лигаси доирасида Украина ҳамда Германия термаларига қарши учрашувлар учун таркиби эълон қилинди. “Қизил фурия” устози Луис Энрике йиғинга жалб этган 21 футболчидан 11 нафари “Ла Масия” академияси тарбияланувчилари ҳисобланади. Аммо мазкур ўйинчиларнинг аксарияти “Барселона” сафида ўйин амалиётига эга бўлмагани, етарлича эътиборга олинмагани сабабли Каталонияни тарк этишга мажбур бўлган. Биз эса “Барселона” тан олмаган “Ла Масия” юлдузларига эътиборингизни қаратамиз.\n“Барселона”нинг дарвозабондан кўнгли тўқ. Аммо мутлақо эмас. Жамоанинг омадсиз ўйинлари Тер-Штегеннинг ҳам сабр косасини тўлдирмоқда. У каталонияликлар билан янги шартнома борасида бир қарорга кела олмаяпти. Қолаверса, “кўк-анорранглилар” таркибида унга муносиб ўринбосар ҳам йўқ. Шу сабабли, клуб ўз тарбияланувчиси ҳисобланган Онанага бир неча бор таклиф юборди. Камерунлик посбон “Аякс” таркибидаги ишончли ҳаракатлари билан бошқа грандларни ҳам ўзига қаратганлигини ҳисобга олсак, муаммолар гирдобидаги “Барса” раҳбарияти олдида кечиктириб бўлмас яна бир вазифа турибди.\n“Ла Масия”нинг U-16 жамоаси таркибида ўзини кўрсатган Гарсияга кейинчалик клуб томонидан эътибор қаратилмади. Каталонияда унинг келажагига шубҳа остида қарашар, асосий таркибда дебют қилиши тобора армонга айланиб борар эди. Натижада, у “Манчестер Сити” таклифини бажонидил қабул қилади ва профессионал фаолиятини “шаҳарликлар” таркибида бошлайди. Айтиш жоизки, Эрик бугунги кунда Гвардиоланинг умидли футболчиларидан бири ҳисобланади. Пеп “Барселона”да бош мураббийлик қилган даврда “Ла Масия” машғулотларини кузатар, у ердан истеъдодларни саралашга ҳаракат қиларди. Демак, ўшанда ёш Гарсиянинг қайсидир жиҳати испаниялик мутахассис эътиборини ўзига жалб қила олган.\n“Барса” қанотларида тезкор футболчилар доим бўлган. Бельерин ҳам улардан бири бўлиши мумкин эди. Аммо “Ла Масия”да 8 йил ҳаракат қилган Экторга якунда асосий таркибдан жой беришмади. Бу унинг руҳиятига салбий таъсир кўрсата олмади, испаниялик фулбек нималарга қодирлигини барчага исботлаб қўйди. 2018 йилда у 37 км/с тезлик билан дунёнинг энг тез югурувчи футболчилари рўйхатидан ўрин олди. Трансфер суммаси ҳам шунга яраша 40 млн еврони ташкил этарди.\nЮқоридаги футболчилардан фарқли ўлароқ, Алькантара “Барселона” асосий таркибида ҳаракат қилган. Умумий 5 йил ва 68 та ўйин унинг Каталония супер клубидаги фаолиятини тасвирлаб беради. Аммо раҳбариятнинг тушунарсиз қарорлари уни “Барса”дан кетишга мажбур қилди. Тушкун кайфиятда Германияга йўл олган хавбек тез орада уни қадрлайдиган жамоани топди. “Бавария”нинг асосий таркиб футболчисига айланган Тьяго клубининг требл қайд этишида ўзининг беназир ҳиссасини қўшди.\nОльмо “Хувениль С” таркибида ўзини кўрсатган, голлар урган. 7 йил давомида “кўк-анорранглилар” либосини кийган қаҳрамонимиз 2015 йилда “Динамо” Загреб сафига қўйиб юборилади. У келажаги учун шу қарорга келишни маъқул кўрган. Чунки “Барселона” ўз академияси истеъдодларини назарга илмас даражага чиқиб улгурган эди. Дани загребликлар сафида 5 йил фаолият юритади ва янада юксалиш учун “РБ Лейпциг” жамоасини танлайди. Шубҳасиз, унинг қарори ўзини оқламоқда. 22 ёшли хавбек бу мавсум клуби билан Чемпионлар Лигаси кучли тўртлигидан ўрин эгаллади. Ўз навбатида, бу натижа унга бўлган эътиборни янада оширди. Бугун Дани Ольмо Европа грандлари оромини ўғирлаган ажойиб ярим ҳимоячига айланиб улгурган.\n“Кўк-анорранглилар” фалсафасига яққол мос келувчи футболчи бугун “Хетафе” сафида жавлон урмоқда. Ўз келажаги учун кетишни маъқул кўрган Марк яқин келажакда бундан ҳам каттароқ клубларга ўтиш эҳтимоли юқори. Қаҳрамонимиз “Ла Масия” академиясида футбол сирларини ўрганиб, асосий таркиб учун курашмоқчи бўлган пайтда клуб томонидан сотиб юборилади. Бугунги кунда унинг самарали узатмалари, тўп учун курашда фаоллиги, позицион ҳужумда яхши ҳаракат қилиши каталонияликларга асқатиши тайин эди.\n“Вулверхэмптон”даги ўйинлари орқали гранд жамоалар оромини ўғрилаган Траоре аслида “Барса” тарбияланувчиси эканлигини ҳамма ҳам билмайди. 2004/2015 йиллар оралиғида клуб тизимида тарбияланган футболчига асосий таркибдан атиги 4 ўйинда жой берилади. Ўшанда ҳам у сўнгги дақиқаларда ўйинга қўшилар эди. Кейинчалик уни 10 млн еврога “Астон Вилла”га сотиб юборган раҳбарлар ҳозир бундай қаттиқ афсус чекаётганлиги шубҳасиз. Сабаби Траоре бу йил АПЛда 9 ассистни ўз ҳисобига ёздириб қўя олди. Бундай рақам Мессини ҳисобламаганда, “Барса”нинг бошқа ҳеч қайси футболчисида йўқ. Яккакурашларда фаоллиги, аниқ паслари ва юқори тезлиги туфайли унинг трансфер нархи 35 млн еврогача кўтарилди.\n“Барселона” бугун марказий ҳужумчи тополмай қийналмоқда. Ўз вақтида, Икардига имконият бермаган клуб вакиллари бундай муаммога дуч келиши ҳам аслида адолатдан бўларди. Бундай юқори даражали ҳужумчининг ўсмирликдаги ҳаракатлари ҳам аъло даражада бўлганлигини унинг “Сампдория”даги натижалари исботлаб беради: “кўк-анорранглилар” таркибидаги тушунмовчиликдан кейин “Сампдория”га ижарага берилган Мауро кўп ўтмай, 33 ўйинда 11 та гол уришга муваффақ бўлди. А Сериянинг 14-ўриндаги жамоаси учун бир мавсумда шунча гол уриш 20 ёшли ҳужумчи учун ажойиб натижа. Аргентиналик форварднинг истеъдодини пайқаган “Интер” вакиллари уни “Барса”дан 10 млн евро эвазига сотиб олади. Бу “Барса” учун фожеаларнинг бошланишидек эди.\nТўғри, "Барселона"да ўз ўрнини топа олган "Ла Масия" истеъдодлари етарли. Аммо сўнгги йилларда клуб академияга деярли эътибор қаратмай қўйди. Дунёга машҳур футбол мактабининг асосий жамоада ўйнаган охирги ёрқин битирувчилари Хави, Иньеста, Месси, Бускетс каби футболчилар эди ва уларнинг шарофати билан "Барса" грандлар ичра грандга айланди. Натижада, "Ла Масия"дан кўра тайёр "юлдузчалар"ни излаш пайига тушди. Бу ҳолат академия савияси пасайиб кетишига ҳам ўз таъсирини кўрсатмай қолмаслиги тайин. Шубҳасиз, каталонияликлар бугун турли хил клубларда фаолият юритаётган ўз тарбияланувчиларини қайтара олса, исталган турнирда доим фаворит ҳисобланадиган "Барселона"ни кўрамиз!\nХаммаси Амтамеони айби


17 май 2022, Тошкент вақти: 13:43\nБМТ Хавфсизлик Кенгаши ўз ядровий дастури борасида ҳамкорлик қилишдан бош тортаётган Эронга қарши янги санкциялар жорий қилишни назарда тутган резолюция лойиҳасини маъқуллади.\nҲужжатни Хавфсизлик кенгашига аъзо 12 давлат қўллаб-қувватлади.\nРезолюция лойиҳасини БМТ Хавфсизлик кенгашининг бешта доимий аъзосининг ҳаммаси, яъни АҚШ, Британия, Франция, Россия ва Хитой қўллаб овоз берди. Туркия ва Бразилия резолюция лойиҳасига қарши овоз берди. Ливан эса бетараф қолди.\nАҚШнинг БМТдаги элчиси Сюзан Райс Эрон ядровий қуролларни тарқатмаслик ҳақидаги шартнома мажбуриятларини бажармай, халқаро тинчлик ва барқарорликка жиддий таҳдид солганига жавобан Хавфсизлик кенгаши шундай чора кўрганини айтди.\n- Эрон ҳукумати Атом энергияси халқаро агентлиги доирасида ўз зиммасига олган мажбуриятлари ҳамда Хавфсизлик кенгаши резолюциялари талабларини бажаришдан бош тортгани учун биз шундай чора кўрдик. Халқаро ҳамжамиятнинг доимий ва узоқ вақт давом этган талабларга қарамай, Эрон уранни бойитиш ишлари ва бошқа фаолиятини тўхтатмади, дея баёнот берди БМТдаги АҚШ элчиси.\nЎз навбатида, Атом энергияси бўйича халқаро агентликдаги Эроннинг элчиси Али Ашғар Султоний янги санкцияларга қарамай, Эрон уранни бойитиш ишларини давом эттиришини айтди.


Бу дунё – синов майдони. - Mehrob.uz\nМақолалар access_time20-июль 2017, 13:32\n“Танишим қарз олган эди. Мана уч йил бўлди. Бир ойда бир маротаба…\nМақолалар access_time5-май 2017, 13:59\naccess_time25-июль 2017, 15:19 visibility1163\nҲар бир инсон, ҳар бир мусулмон Аллоҳ таолога комил ихлосли бўлса, қилган ҳар бир амалга, ҳар бир ишга садоқат билан, холис ният билан ёндашса, Аллоҳ таоло унга ҳар қандай вазиятда худди шундай нусрат билан ёрдам бериб қўяди. Мен бу сўзларнинг исботини кўпинча ҳажга борган кекса, касалманд қарияларда кўраман. Бу ерда зўрға юрадиган, касалманд, мункиллаб қолган мўйсафид отахонлар, кекса онахонлар ҳажга бориш учун навбат кутишади. Шифокорлар баъзан уларнинг ҳолатини кўриб, рухсат беришга иккиланса-да, бу нуроний зотларнинг кўзида умидни, иймонни, ихлосни кўриб, ёшлари саксондан, тўқсондан ошган ҳожиларимизга ижозат беришади.\nКейин уларнинг ўзларидан сўрасангиз, «Зам-замни ичиб, дуо қилган эдим, Аллоҳ куч-қувват берди, тавофни аравачада эмас, ўзим қилдим, саъйда ҳам ўзим югуриб бориб келдим», дейишади. Йигирма кунлик ҳаж сафари асносида, жазирама иссиқда тоғу тошда ялангоёқ юриб, фарзларни адо этадилар, касаллари ҳам эсдан чиқиб кетади. Чунки улар бу муқаддас заминда, дуолар мустажоб бўладиган муборак масканда ихлос билан Аллоҳдан сўраб, «Парвардигорим, бир умр кутиб яшади, шунча машаққат билан келдим, энди шу ерга келганда Байтингни юриб тавоф қила олмайманми?» деб сўрашади. Мана шу Аллоҳ таолонинг чинакам нусратидир. Меҳрибон Роббимиз Ўзининг даъватига лаббай деб югуриб келган, белида қуввати қолмаган, кўзининг нури сўниб бораётган, жисмида мадори қолмаган бу бандаларининг кўзини яшнатади, белига, оёғига куч қувват беради. Қарабсизки, отахон, онахонларимиз бардам бўлиб, тетик бўлиб, қалблари, бутун вужудлари иймонга тўлиб, ибодатларни елиб-югуриб адо этадилар.\nБу дунё – синов майдони. Бу ҳаёт – иймон ва солиҳ амал имтиҳони. Шундай экан, ҳар бир инсон бошига бирор мусибат, мушкулот тушса, ноумид бўлмасин, Роббига чинакам ихлос билан, азму қарор билан, риёсиз ёлворсин, тавба-тазарруъ қилсин, иншааллоҳ, Парвардигоримиздан албатта ёрдам келади. Аллоҳ таоло ҳеч бир бандасини, айниқса, мазлум бандасини ташлаб қўймайди. Ҳар бир инсоннинг ниятига қараб сўраганини бераверади.\nШундай экан, азиз биродарлар, Аллоҳ таолодан аввало чинакам иймон сўрайлик, сўнгра ниятимизни холис қилайлик. Шундай қилсак, ўзимиз учун, оиламиз учун, қўни-қўшни, маҳалламиз учун, эл-юрт, миллат, халқ, Ватан учун қиладиган ҳар бир амалимиз, барча саъй-ҳаракатларимиз ибодатга айланади. Юқорида айтиб ўтилганидек, ниятимизнинг ўзи учун карамли Роббимиз бизга ўша амалнинг мукаммал ажру мукофотини беради. Аммо ўша ниятларни, эзгу мақсадларни рўёбга чиқарсак, халқ учун, жамият учун, бутун инсоният учун манфаатли ишлар қилсак, бу амалларимиз учун ўнтадан етти юз бараваргача, балки ундан ҳам кўп савобу самаротлар ато этади.\nАллоҳ таоло барчамизни холис ният ва солиҳ амалларга муваффақ айласин!\nВақт уч кундан иборат:


Газета СБХ / 2021 год / № 42 / Бухгалтерга ёрдам\nСиз товарлар ва хизматлар реализация қилинганда ҳисоблаган ҚҚСни ҳисобга олинадиган солиқ суммасига камайтириш ҳуқуқига эгасиз. Бироқ, бунинг учун маълум бир шартларга риоя қилиниши лозим (СК 266-м. 1-қ.).\nОдатда, товарлар ва хизматларни етказиб берувчи тақдим этган ҚҚС суммасигина ҳисобга олинади. Бироқ, айрим ҳолатларда сиз томонингиздан мустақил равишда ҳисоб-китоб қилинган ва бюджетга тўланган ҚҚС ҳисобга олиш учун қабул қилинади.\nҚуйидаги ҳолатларда харидорнинг ўзи ҚҚСни бюджетга тўлаши, кейин эса уни ҳисобга олишга қабул қилиши лозим:\n● товарлар импорт қилинганда (СК 266-м. 1-қ. 3-б.);\n● Ўзбекистонда ҚҚС тўловчиси сифатида рўйхатдан ўтмаган чет эллик шахслардан товарлар ва хизматлар олинганда. Бунда ушбу товарлар ва хизматларнинг реализация қилиш жойи Ўзбекистон ҳисобланади (СК 255-м., 266-м. 1-қ. 4-б.);\n● давлат мулки харид қилинганда (СК 256-м., 266-м. 1-қ. 4-б.).\nҚандай шартларда ҚҚСни ҳисобга олиш мумкин\nУмумий қоидага мувофиқ, ҳақиқатда олинган товарлар ва хизматлар бўйича «кирувчи» ҚҚСни ҳисобга олишингиз мумкин. Бунинг учун қуйидаги учта асосий шартлар бир вақтнинг ўзида бажарилиши лозим (СК 266-м. 1-қ.):\n1) олинган товарлар ва хизматлар ишлаб чиқариш ва (ёки) реализация қилиш (хизмат кўрсатиш) билан боғлиқ фаолиятни амалга ошириш чоғида фойдаланилганда реализация қилиш бўйича айланмасига солиқ солиниши, шу жумладан ноль ставка бўйича солиқ солиниши лозим;\n2020 йилдан бошлаб реализация қилиш жойи Ўзбекистон деб тан олинмаган хизматларни кўрсатишда, сиз ушбу айланмада фойдаланилган товарлар ва хизматлар бўйича «кирувчи» ҚҚСни ҳисобга олиш ҳуқуқига эгасиз. Ҳисобга олиш мақсадида ушбу айланма солиқ солинадиган айланмага тенглаштирилади (СК 266-м. 2-қ.).\n2) етказиб берувчининг ҳисобварақ-фактурасида ёки унинг ўрнини босувчи бошқа ҳужжатда «кирувчи» ҚҚС ажратиб кўрсатилиши;\n3) етказиб берувчи ҚҚС тўловчиси сифатида рўйхатдан ўтган бўлиши.\n1-шарт: харид қилинган товарлар ва хизматлар ҚҚС солинадиган айланмалар билан боғлиқ фаолиятда фойдаланилади.\nҚҚСни, фақатгина товарларни ишлаб чиқариш ва (ёки) реализация қилиш (хизмат кўрсатиш) билан боғлиқ фаолиятда фойдаланиладиган, реализация қилиш бўйича айланмага солиқ солинадиган, шу жумладан ноль ставка бўйича солиқ солинадиган товарлар ва хизматлар бўйича ҳисобга олинг.\nРеализация қилиш айланмаси солиқдан озод этилган фаолият учун хариддан ҚҚСни харид қийматида ҳисобга олинг.\nМисол. ҚҚС солинадиган ва ҚҚСдан озод этилган хизматларни кўрсатишда ҚҚСни ҳисобга олиш\nҚҚС тўловчи корхона ҚҚСдан озод этилган тиббий хизматлар (СК 243-м. 1-қ. 11-б.) ва ҚҚС солинадиган косметология хизматлари реализация айланмасини амалга оширади.\nҲисобот ойида 5 750 минг сўмлик, шу жумладан ҚҚС – 750 минг сўм бўлган материаллар ҚҚСдан озод этилган тиббий хизматларни кўрсатиш мақсадида харид қилинди.\n750 минг сўм миқдоридаги «кирувчи» ҚҚС ҳисобга олинмайди, у материалларнинг харид қийматига киритилади. Улар 5 750 минг сўм қиймат бўйича ҳисобга кирим қилинади.\nШунингдек, 4 600 минг сўмлик, шу жумладан ҚҚС – 600 минг сўм бўлган материаллар косметологияда фойдаланиш учун харид қилинди. «Кирувчи» ҚҚСни (600 минг сўмни) ҳисобга олиш мумкин.\nМатериаллар 4 000 минг сўм қиймат бўйича ҳисобга кирим қилинади (4 600 – 600).\nАгар сиз ресурсларни харид қилсангиз ва «кирувчи» ҚҚСни ҳисобга олсангиз, унга қуйидаги ҳолатларда тузатиш киритинг (СК 269-м. 1-қ.):\n● ҳақиқатда улардан реализация қилиш айланмаси ҚҚСдан озод этилган фаолиятда фойдалансангиз;\n● уларнинг меъёрдан ортиқ бузилишида ёхуд йўқотилишида, фавқулодда ҳолатлар бундан мустасно;\n● агар етказиб берувчининг ҳисобварақ-фактураси ҳақиқий эмас деб топилса;\n● агар сиз ҚҚС тўловчиси бўлмаган мақомга ўтган бўлсангиз ёки уни тўлашдан озод этилган бўлсангиз.\n2-шарт: тўғри расмийлаштирилган ҳисобварақ-фактура.\nҲисобга олишнинг асосий шартларидан бири – ҚҚС суммаси ажратиб кўрсатилган ҳолдаги, тўғри расмийлаштирилган ҳисобварақ-фактура ёки унинг ўрнини босувчи бошқа ҳужжатнинг мавжудлиги.\nҲисобварақ-фактура унинг ўрнини боса оладиган қуйидаги ҳужжатлар билан тенглаштирилади (Низом 3-б., 14.08.2020 й. 489-сон ВМҚга 2-илова):\n● касса чеки – жисмоний шахслар билан ҳисоб-китобларда;\n● солиқ органларида рўйхатдан ўтказилган квитанция – назорат-касса техникаси таъмирлашга топширилганда ёки савдо шохобчасида (хизмат кўрсатиш жойида) электр энергияси вақтинча мавжуд бўлмаган ҳолларда;\n● БЮД – экспорт қилинганда;\n● банк кўчирмаси – банк операциялари бўйича.\nҲисобварақ-фактурада ёки унинг ўрнини босувчи ҳужжатда ажратиб кўрсатилган «кирувчи» ҚҚС суммасини ҳисобга олинг. Агар етказиб берувчи ҳужжатларда ҚҚС суммасини ажратиб кўрсатмаган бўлса, уни мустақил равишда ҳисоблаб чиқариш ва ҳисобга олиш мумкин эмас.\nАгар ҳисобварақ-фактура мавжуд бўлмаса ёки у хатоликлар билан расмийлаштирилган бўлса, ҚҚСни ҳисобга олманг.\nБунда ҚҚСни фақатгина электрон ҳисобварақ-фактура асосида ҳисобга олиш мумкин (Низом 10-б.).\nКорпоратив пластик карталари билан ҳисоб-китобларда ҳисобварақ-фактурани расмийлаштириш мажбурий ҳисобланади (30.10.2018 й. ПФ-5564-сон 1-б. «в» кичик б.). Бунда бундай ҳисоб-китобларда фақат харидорнинг талабига асосан ҳисобварақ-фактура расмийлаштирилади (Низом 5-б.).\nКорпоратив карталар асосида сотиб олинган товар (хизмат)лар бўйича «кирувчи» ҚҚСни ҳисобга олиш учун, шунингдек, солиқ тўловчининг шахсий кабинети орқали махсус хизматдан фойдаланиш мумкин. Бунинг учун онлайн-НКМ ёки виртуал касса чекини, харид амалга оширилган ойдан кейинги ойнинг 5-санасигача тизимдан рўйхатдан ўтказинг. Агар ушбу муддатдан кечиктирилса, чекни рўйхатдан ўтказишнинг имкони бўлмайди.\nАхборот тизими ҚҚС бўйича ҳисоботни шакллантиришда рўйхатдан ўтказилган чеклар маълумотларини автоматик тарзда ҳисобга олади.\nКПК орқали харид қилинганда онлайн-НКМ ёки виртуал касса чеки қандай ҳисобга олинади\n1. my.soliq.uz тизимида тадбиркорлик субъектининг шахсий кабинетига киринг.\n2. «Барча хизматлар» бўлимидан «Корпоратив карта билан тўлов амалга оширилганда берилган чекни рўйхатдан ўтказиш» модулини танланг.\n3. Очилган «Чекни рўйхатга олиш» шаклларига чекнинг фискал белгилари ва фискал модулнинг рақамини кўчиринг. Бошқа маълумотлар – сотувчининг СТИРи, чек рақами, корпоратив картадан тўланган сумма, ҚҚС ва ҚҚС ҳисобга олинган суммалар автоматик равишда шаклланади.\nЧекнинг QR-кодини сканерлаш орқали маълумотларни автоматик тарзда киритиш мумкин.\n4. «Жўнатиш» тугмасини босинг ва чек бўйича сизнинг маълумотларингиз ҚҚС ҳисоб-китобига 4-иловада акс этади.\nБундан ташқари, «Ҳисобга қабул қилинган чеклар» бўлимида ҚҚС бўйича ўз ҳисоботида шахсий кабинетнинг ушбу функциясидан фойдаланиб, рўйхатдан ўтказилган чекларни ҳисобга қабул қилган тадбиркорлик субъектлари рўйхати тақдим этилган.\nМисол. Онлайн-НКМлар чеки бўйича ҚҚСни ҳисобга олиш имконияти\nХизмат машинасига АЁҚШдан корпоратив карта орқали тўлаб ёқилғи қуйган ҳайдовчи бухгалтерияга ҳисоботини ва онлайн-НКМ чекини тақдим этди. АЁҚШ электрон ҳисобварақ-фактурани тақдим этмади. Касса чеки ҳисобварақ-фактура ўрнини босувчи ҳужжат бўлишига қарамасдан, у асосида «кирувчи» ҚҚСни ҳисобга олиш учун ёки my.soliq.uz тизимида тадбиркорлик субъектларининг шахсий кабинети орқали рўйхатдан ўтказиш ёки АЁҚШдан ҳисобварақ-фактура талаб қилиш лозим.\nТўлов терминалларининг квитанциялари билан уларга илова қилинган савдо ва хизмат кўрсатувчи ташкилотнинг «Тўланган» штампи туширилган тўлов ҳужжатлари, инвойснинг (ҳисобварақ-фактуранинг) асл нусхалари корпоратив банк карталари билан ҳисоб-китобларда ҳисобот ҳужжатлари бўлиб ҳисобланади. Электрон тижоратда битим томонларини идентификация қилинишига имкон берадиган электрон чеклар, квитанциялар, хабарнома ва бошқа ҳужжатлар ҳисобот ҳужжатлари бўлиб ҳисобланади (Низом 9-б., АВ рўйхат рақами 1470, 18.04.2005 й.).\nТоварлар корпоратив карта орқали сотилганда товарлар (хизматлар) сотилган календарь ойининг охирги санасига қадар харидорнинг талаби бўйича ҳисобварақ-фактура тақдим этилади, бироқ улар товарларнинг (хизматларнинг) ҳақиқатда сотилган санасига расмийлаштирилади (Низом 5-б. 14.08.2020 й. 489-сон ВМҚга 2-илова).\n3-шарт: етказиб берувчи ҚҚС тўловчиси сифатида рўйхатдан ўтган.\nЕтказиб берувчининг электрон ҳисобварақ-фактурасида унинг 12 рақамли ҚҚС тўловчисига тегишли рўйхат коди кўрсатилиши керак. Агар етказиб берувчи ҚҚС тўловчиси бўлса, ушбу код ҳисобварақ-фактура жўнатилишида автоматик равишда акс этади. Шундай қилиб, етказиб берувчи ҚҚС тўловчиси сифатида рўйхатдан ўтганлигини алоҳида текширишнинг зарурати йўқ.\nАгар хоҳласангиз, солиқ органларининг электрон давлат хизматлари порталида ҚҚС тўловчиларининг ягона реестри ёрдамида етказиб берувчининг мақомини текширишингиз мумкин.\nКонтрагент ҳақида маълумот олиш учун қидирув функциясидан фойдаланинг.\nТегишли ойнада вилоят, туман, контрагент номини танланг ёки унинг СТИРини киритинг. «Қидирув» тугмасини босиш орқали контрагент – ҚҚС тўловчиси ҳақида қуйидаги маълумотларни оласиз:\n● СТИРи ва давлат рўйхатидан ўтказилган сана;\n● ҚҚСни тўлашга ўтган сана;\n● ҚҚС тўловчиси сифатида давлат рўйхатидан ўтказилганлиги тўғрисидаги гувоҳнома берилган сана;\n● 2019 йилдан бошлаб ҳисобварақ-фактурада акс эттириладиган 12 рақамли рўйхатга олиш коди;\n● ҚҚС бўйича охирги ҳисоб-китобнинг (қайта ҳисоб-китобнинг) тақдим этилган санаси;\n● охирги ҳисоб-китоб бўйича ҳисобланган ҚҚС суммаси;\n● ҚҚС бўйича охирги тўлов суммаси ва у амалга оширилган сана.\nИмпорт қилинганда ҚҚС қандай ҳисобга олинади\n«Импорт» ҚҚСни бюджетга амалда тўлаганингиздан кейингина ҳисобга қабул қилинг (266-м. 1-қ. 3-б.).\nАгар солиқ бўлиб-бўлиб тўлаш имконияти берилган даврда қисмларга бўлиб тўланаётган бўлса, тўлов даврида уни ҳисобга қабул қилинг.\nИмпорт қилинганда ҚҚСнинг тўлов муддатини узайтириш тартиби алоҳида махсус Товарлар (ишлар, хизматлар)ни импорт қилишда қўшилган қиймат солиғи тўловчилар учун қўшилган қиймат солиғини тўлаш муддатини узайтириш тартиби тўғрисидаги низом билан белгиланган (10.02.2020 й. 76-сон ВМҚга илова).\nИмпорт қилинган товарлар реализация қилиш бўйича айланмага солиқ солиниши, шу жумладан ноль ставка бўйича солиқ солиниши лозим бўлган товарларни ишлаб чиқариш ва (ёки) реализация қилиш (хизмат кўрсатиш) билан боғлиқ фаолиятни амалга ошириш чоғида фойдаланилган ҳолатларда ҚҚСни ҳисобга олинг (СК 266-м. 1-қ.).\nМисол. Кечиктириб тўлаш тақдим этилган муддат давомида у бўлиб-бўлиб тўланганда «импорт» ҚҚСни ҳисобга олиш\nҚҚС тўловчи – корхона май ойида товарларни импорт қилди ва уларни ички бозорда сотди.\nТоварнинг шартнома қиймати 169 718, 2 минг сўм, божхона қиймати 180 000 минг сўм, божхона божи 9 000 минг сўм, импорт қилинган товарнинг ҚҚСни ҳисоблаш учун қабул қилинадиган қиймати 189 000 минг сўм (180 000 + 9 000).\nБожхона расмийлаштирувида товарга ҳисобланган ҚҚС 28 350 минг сўм (189 000 х 15%).\nКорхона май ойида ҳисобланган ҚҚСнинг 20 000 минг сўм миқдоридаги қисмини божхона органига тўлади. Қолган қисми (8 350 минг сўм) июнь ойида амалга оширилди. Демак, май ойида фақат 20 000 минг сўмни ҳисобга олиш мумкин бўлади, июнь ойида эса – 8 350 минг сўмни (Низом 15-б., 10.02.2020 й. 76-сон ВМҚга илова).\nБухгалтерия ҳисобида импорт бўйича ҚҚСни қуйидагича акс эттирасиз:\nБухгалтерия ҳисобига қабул қилинган санадаги МБ курси бўйича товар кирим қилинди\nТовар таннархига киритиладиган божхона божи акс эттирилди\nБожхона расмийлаштирувида ҳисобланган ҚҚС акс эттирилди\n«Импорт» ҚҚСнинг май ойида тўланган қисми ҳисобга қабул қилинди\n«Импорт» ҚҚСнинг июнь ойида тўланган қисми ҳисобга қабул қилинди\nҚҚС бўйича ҳисоботда (1-илова, АВ руйхат рақами 3221, 24.02.2020 й.):\n● Давлат божхона қўмитаси маълумотлар базасидаги «импорт» ҚҚС суммаси автоматик тарзда харидлар Реестрида акс этади;\n● ушбу Реестрнинг 6 ва 7-устунларидаги жами суммалар ҚҚС ҳисоб-китобининг 011-сатрида 3 ва 4-устунларида ҳисобга олинадиган ҚҚС суммаси тарзида автоматик равишда акс этади.\nИмтиёз мавжуд бўлганида «импорт» ҚҚС қандай ҳисобга олинади\nАгар олиб кирилаётган товарлар Солиқ кодекси ёки Президент ва Ҳукумат қарорлари бўйича «импорт» ҚҚС тўланишидан озод этилган бўлса, улар бўйича ҚҚС тўланмайди (СК 246-м.).\nСолиқ имтиёзлари мақсадли ва мақсадли бўлмаган турларга бўлинади.\nМақсадли имтиёзлар бўшаган маблағларни муайян мақсадлар учун, масалан, моддий-техника базасини ривожлантириш ва мустаҳкамлаш, ходимларни рағбатлантириш, инвестиция лойиҳаларини амалга ошириш ва ҳ.к.лар учун ажратилишини кўзда тутади.\nМақсадли бўлмаган имтиёзлар бўшаган маблағларни мақсадли ишлатилишини назарда тутмайди (Низом 2-б, АВ рўйхат рақами 1463, 2.04.2005 й.).\n2020 йилдан бошлаб шу жумладан импортда тақдим этилган, ҚҚС бўйича мақсадли имтиёзлар бекор қилинган (СК 75-м. 8-қ.). 2020 йилга қадар тақдим этилган ва ҳозирда амалда бўлган ҚҚС бўйича имтиёзлар ўзининг мақсадли йўналишини йўқотмоқда.\n2020 йилдан бошлаб берилган имтиёзлар мақсадли йўналишга эга бўлиши мумкин эмас.\nИмтиёзли ҚҚС суммасини балансдан ташқари 013-«Вақтинчалик солиқ имтиёзлари (турлари бўйича)» ҳисобварағининг дебетида акс эттиринг. Имтиёз даврининг тугаши билан имтиёз суммасини ушбу ҳисобварақнинг кредитига ҳисобдан чиқаринг. Молиявий ҳисоботга тушунтириш хатини тайёрлаётганда имтиёз бўйича барча маълумотлар – у нима асосда тақдим этилгани, қайси солиқ бўйича ва қанча суммада эканлигини кўрсатишни унутманг. Солиқ ҳисоботида имтиёз суммасини акс эттирманг.\nМисол. Мақсадли фойдаланиш назарда тутилмаган ҳолатда «импорт» ҚҚСнинг ҳисоби\nҚҚС тўловчи корхона ўз маҳсулотини ишлаб чиқариш учун хом ашё (акцизости бўлмаган) импорт қилмоқда. Ишлаб чиқариладиган маҳсулот ички бозорда сотилади. Олиб кирилган хом ашёнинг божхона қиймати 100 000 минг сўм. Корхона олиб кирилаётган хом ашё бўйича божхона тўловидан озод этилган.\nБожхона қийматидан келиб чиқиб ҳисобланган ҚҚС суммаси 15 000 минг сўмни (100 000 х 15%) ташкил этади.\nБухгалтерия ҳисобида импорт қилинганда ҚҚС бўйича мақсадли бўлмаган имтиёзни қуйидагича акс эттиринг (Низом 3-§, АВ рўйхат рақами 1463, 2.04.2005 й.).\nИмпорт қилинганда ҚҚС бўйича мақсадли бўлмаган имтиёз акс эттирилди\n013-«Вақтинчалик солиқ имтиёзлари (турлари бўйича)»\nИмтиёз даври тугаши билан имтиёз суммаси ҳисобдан чиқарилди\nЭкспорт қилинганда ҚҚС қандай ҳисобга олинади\nТоварларни экспорт қилиш учун харид қилинган ва фойдаланилган товарлар ва хизматлар бўйича «кирувчи» ҚҚСни ҳисобга олишнинг алоҳида тартиби назарда тутилган. Агар сотилган экспорт товарлар бўйича Ўзбекистондаги сизнинг банк ҳисобрақамингизга валюта тушуми келиб тушган ҳолатдагина уни ҳисобга олинг (СК 266-м. 1-қ. 5-б.).\nАгар валюта тушуми тўлиқ тушмаган бўлса, «кирувчи» ҚҚСни келиб тушган суммага мутаносиб равишда ҳисобга олинг.\nМисол. ҚҚСни экспорт тушумига мутаносиб равишда ҳисобга олиш\nҚҚС тўловчи – корхона экспорт қилинадиган товарларни ишлаб чиқаради. Маҳсулот ишлаб чиқариш учун у божхона расмийлаштирувида 15 000 минг сўм ҚҚС тўлаб берилган материалларни импорт қилади. Ҳисобга олинадиган ҚҚС суммасини ҳисоблаб чиқариш учун корхона тегишли алоҳида-алоҳида усулни қўллайди.\nҲисобот ойида ноль ставка бўйича ҚҚС солинадиган маҳсулотларни экспортга реализация қилишдан тушум 30 000 минг АҚШ долларини ташкил этади. Юклаб жўнатиш кунидаги МБ курси 9 500 минг сўмни ташкил этади.\nҲисобот ойининг охирги санасида харидор 24 000 АҚШ доллари, яъни тушумнинг 80%ини тўлади (24 000 / 30 000 х 100).\nТегишинча, корхона ҳисобот даврида 12 000 минг сўм (15 000 х 80%) миқдорида «импорт» ҚҚСни ҳисобга олади.\nБухгалтерия ҳисобида экспорт қилинадиган маҳсулотларни ишлаб чиқариш учун фойдаланилган товарлар бўйича «импорт» ҚҚС қуйидагича акс эттирилади:\nЭкспортга сотиладиган маҳсулотларни ишлаб чиқариш учун импорт материаллар бўйича ҚҚС ҳисобга олинди ва тўланди\nИмпорт қилинган маҳсулотлар бўйича ҚҚС улардан ишлаб чиқарилган маҳсулотларни экспортга сотишдан олинган валюта тушуми келиб тушганда ҳисобга олинди\n● Давлат божхона қўмитаси маълумотлар базасидаги «импорт» ҚҚС суммаси (15 000 минг сўм) автоматик тарзда харидлар Реестрида акс этади;\n● ушбу Реестрнинг 6 ва 7-устунларидаги жами сумма Ҳисоб-китобнинг 011-сатри 3 ва 4-устунларида, ҳисобга олинадиган ҚҚС суммаси тарзида автоматик равишда акс этади;\n● товарларни экспортга реализация қилишдан олинган тушумни сотиш пайтидаги МБнинг курси бўйича сўмда (30 000 х 9 500 = 285 000 минг сўм) ҚҚС ҳисоб-китобига 2-илова 041-сатри 3-устунида акс эттиринг;\n● товарларни экспорт қилишдан келиб тушган валюта тушуми суммасини юклаб жўнатиш кунидаги МБ курси бўйича (24 000 х 9 500 = 228 000 минг сўм) сўмда ҚҚС ҳисоб-китобига 2-илова 0411-сатри 3-устунида акс эттиринг;\n● ҚҚС ҳисоб-китобига 2-илова 0412-сатри 3-устунида экспорт валюта тушумининг келиб тушмаган қисми суммасини товарларни юклаб жўнатиш кунидаги МБ курси бўйича ((30 000 – 24 000) х 9 500 = 57 000 минг сўм) сўмда акс эттиринг;\n● экспорт валюта тушумининг солиштирма улуши ўсиб борувчи якун билан ҚҚС ҳисоб-китобига 7-иловада автоматик тарзда ҳисобланади.\nВоситачи орқали экспорт қилинганда ҚҚС қандай ҳисобга олинади\nАгар товарлар воситачи (ишончли вакил) орқали экспорт қилинган бўлса, ҚҚСни ҳисобга олиш тартиби бир хил бўлади: ҚҚС суммасини воситачининг ҳисобрақамига келиб тушган валюта тушумининг улушига мутаносиб тарзда ҳисобга олинг (СК 266-м. 1-қ. 5-б.). Бунда воситачи товарларнинг реализация қийматига ноль ставкали ҚҚС қўллайди, чунки у ўз товарини эмас, комитентнинг (ишонч билдирувчининг) товарини сотади. Ўзининг воситачилик ҳақи суммасига эса қўлланилаётган солиқ тизимига мувофиқ ҚҚС солинади ёки солинмайди.\nҲисобга олинадиган ҚҚС суммасини ҳисоблаб чиқаришда воситачилик шартномасида назарда тутилган ҳисоб-китоб шартларидан қатъи назар, харидорлардан келиб тушган валюта тушумининг тўлиқ суммасини ҳисобга олинг. Ушбу суммани тасдиқлаш учун воситачидан унинг банк ҳисобрақамига келиб тушган валюта тушумини тасдиқловчи банк кўчирмаси нусхасини талаб қилинг.\nМисол. Маҳсулотлар воситачи орқали экспорт қилинганда ҚҚСни ҳисобга олиш\nҚҚС тўловчи корхона воситачи орқали экспортга сотиладиган товарларни ишлаб чиқаради. Ишлаб чиқариш учун корхона товарларни импорт қилиб, божхона расмийлаштирувида улар учун 15 000 минг сўм ҚҚС тўлаган.\nҲисобот ойида воситачининг ҳисоботига кўра, ноль ставкада ҚҚС солинадиган товарлар сотилишидан олинган тушум 30 000 минг АҚШ долларини ташкил этади. Бунда, воситачининг ҳисобот ойи охирги санасидаги банк кўчирмасига мувофиқ, харидорлар фақат 24 000 минг АҚШ доллари, яъни тушумнинг 80%ини тўлаб беришган (24 000 / 30 000 х 100). Комитентнинг банк ҳисобрақамига воситачининг ҳақи чегирилган сумма – 21 600 АҚШ доллари келиб тушади. Бунга қарамасдан келиб тушган тушум улушини ҳисоблашда комитент 24 000 АҚШ долларини инобатга олади. Тегишинча, корхона – комитент 12 000 минг сўм (15 000 х 80%) миқдоридаги «импорт» ҚҚСни ҳисобга олади.\nИрина ПОДОЛЬСКАЯ, солиқ маслаҳатчиси,


«Бизни нега алдаяпсиз, Олий суд?» — Расул Кушербаев - xabar.uz\n«Бизни нега алдаяпсиз, Олий суд?» —...\n14.01.2021 18:27 0 5345\nЎзбекистон Республикаси Олий Мажлиси Қонунчилик палатаси депутати Расул Кушербаев Олий суд вакилларининг фуқаролар учун қабул эшикларини ёпиб олгани борасида ўз танқидий фикрларини билдирди.\n«Афсуски, бизга келаётган мурожаатларнинг аксарияти суд фаолияти ва қарорларидан норозилик билан боғлиқ. Ва сўнгги вақтларда бу норозилик қаторига Олий суд вакилларининг фуқаролар учун қабул эшикларини ёпиб, «бизда қабул йўқ», деган принципда иш тутаётгани ҳам қўшилди.\nДепутатлар қабулхонасида ҳар куни «бизни Олий суд раҳбарлари қабулига киритинг, қабулга кира олмаяпмиз», деган гапни эшитавериш ғалати бўларкан.\n«Судга борган ҳар бир фуқаро фақат адолат топишига кафолат берамиз... Ҳар бир инсоннинг тақдирини ҳал этишда онгимизда – адолат, тилимизда – ҳақиқат, дилимизда эса поклик устувор бўлади», дея бағрикенг халқимизга мурожаат қилиб, Ўзбекистон судьяларининг бошида турган идора раҳбарияти ўз халқининг фуқароларини қабул қилишдан ўзини тортсая?!\nЯхшиям пандемия бор экан. Қабулни тўхтатиб қўйишга айни муддао бўлди. Бироқ карантин тартиби енгиллашди, барча идора ва ташкилотлар фуқароларни санитария талабларига риоя этган ҳолда қабул қиляпти. Лекин Олий суд, нега сиз қабул қилмайсиз? Сиз ойдан тушганмисиз, ё халқдан устун олий ирқданмисиз?\nЯқинда Қонунчилик палатасининг ялпи мажлисида хатто спикер Н.Исмоилов ҳам Олий суднинг фуқароларни қабул қилмаётганлигига эътироз билдирганда, Олий суд раиси ўринбосари И.Муслимов қабул масаласида муаммо йўқлигини айтиб, ваъда берганди. Ўзим ҳам бир неча бор Олий судга боғландим,« муаммо йўқ келсин фуқаролар» дейишди.\nНатижада эса, вилоятлардан умид билан келган фуқаролар «боринг қабул қилади», деган гапимизга ишониб, Олий суд эшиги тагида кун бўйи сарғайиб вақтини ва ишончини йўқотаяпти.\nОлий суд, сиз парламентни, 34 миллионлик халқ вакилларини ҳам алдадингиз. Биз сиздан биргина нарса – ўз халқингиз фуқароларини қабул қилишни, эшитишни сўрадик холос. Шу оғирми?\nБиз суднинг чинакам мустақил бўлишини истаймиз ва бу йўлда уларни тўлиқ қўллаб-қувватлаймиз. Бироқ шартимиз — суд давлат идорасига эмас, аввало фуқароларнинг манфаатларига хизмат қилсин, уларнинг дард-у ташвишларига қулоқ тутиб, қонунларга асосан адолатли қарор қабул қилсин. Суд бошидагилар ўз ишини унутиб, туризмни тарғибот қилиш учун тоққа бориб судсиз одамларнинг уйини ўзбошимча, деб прокурор ва ҳоким билан уйларни буздирмасин, Ўзбекистонни дунёга шарманда қилмасин!\nҚийин бўлса ҳам адолат йўлида ишлаётган виждони борларидан узр сўраган ҳолда, фуқароларни қабул қила олмайдиган Олий суддаги жанобларга кўпчилик номидан охирги савол: сиз ўзи кимга хизмат қилаяпсиз? (фақат халққа, деманг илтимос!)\nP/S: Бизни популизм ва асоссизликда айблаб, идорама-идора шикоят қилиш ва фалонча фуқарони қабул қилиб ташладик, деган статистика билан «реакция» қилиб, ўзингизни оқлашдан аввал фуқароларни қабул қилишни бошланг. Майли шунда биз популист ва ёлғончи бўлишга розимиз, фақат сиз фуқароларни қабул қилинг ва эшитинг!», — деб ёзади Расул Кушербаев.\nфуқаролар қабул Олий суд Расул Кушербаев\nЖамият Кеча, 10:52\nЖамият 27/02, 19:16


22:26 / 01.11.2016\nАҚШнинг Балтимор шаҳрида мактаб ва шаҳар четида қатнайдиган автобуслар ўртасида йўл транспорти ҳодисаси содир бўлди. Автоҳалокат оқибатида олти киши ҳалок бўлди ва ўн нафарга яқин киши яраланди. Бу ҳақда CNN телеканали хабар бермоқда.\nПолиция авария ҳақидаги маълумотни тасдиқлади ва мактаб автобусида ҳеч ким бўлмаганлигини қайд этди. Бошида автобус бошқа автомобилга урилади, сўнгра қабристон ичига кириб кетиб, симёғочга бориб уради. Шундан сўнг иккинчи автобус пайдо бўлади.\nМактаб автобуси ҳайдовчиси воқеа жойида ҳалок бўлди. Унинг ортида ўтирган ёрдамчи тирик қолган.\nБалтимор полицияси вакили Ти Жей Смитнинг айтишича, шаҳар четида қатновчи автобус салонида бўлган 10 нафар киши жароҳатланган ва маҳаллий шифохонага ётқизилган. Полиция вакилининг гапига кўра, автобус ҳудди портлатилган ҳолга келиб қолган.\nАйни дамда авария жойида воқеага ойдинлик киритиш мақсадида терговчилар иш олиб бормоқда. Шундан келиб чиқиб маълум қилинишича, асфальтда фавқулодда тўхташ излари кўринмаган.\nАҚШ Балтимор авария


Вазифалар муҳокама қилинди – O‘zbekiston Badiiy akademiyasi\nБугун, 6 январь куни Бадиий академиянинг анжуманлар залида Ўзбекистон Бадиий академияси Директорлар кенгашининг йиғилиши бўлиб ўтди. Унда Марказий аппарат бошқарма ва бўлим бошлиқлари, тизимдаги ташкилот ҳамда тасарруфдаги таълим муассасалари раҳбарлари иштирок этди.\nЙиғилишда дастлаб 2020 йил якунлари ва бажарилган ишлар бўйича бошқарма ва бўлим бошлиқлари, тизимдаги ташкилот ва таълим муассасалари раҳбарларининг ҳисоботи тингланди.\nФаолият юзасидан 2021 йилда амалга оширилиши режалаштирилган устувор вазифалар тилга олинди. Хусусан, мамлакатимизда 2021 – Ёшларни қўллаб-қувватлаш ва аҳоли саломатлигини мустаҳкамлаш йилида Бадиий академия лойиҳалари, ечимини кутаётган масалаларга эътибор қаратилди.\nЖорий йилда ҳам Ўзбекистон тасвирий ва амалий санъатини ривожлантиришга хизмат қиладиган маънавий-маърифий тадбирлар, фестиваль, биеннале ва анъанавий кўргазмалар, бошқа янги ижодий лойиҳалар давом эттирилиши, тизимдаги ташкилот ҳамда таълим муассасалари моддий-техник базаси мустаҳкаланиши борасида изчил иш олиб борилишига урғу берилди.\nЙиғилишда фаолиятга оид бошқа масалалар ҳам муҳокама қилинди.


Ўзбекистонлик ҳуқуқ фаоллари президент истеъфосини талаб қилди\n17 октябр 2021, Тошкент вақти: 09:13\nАбдулло Тожибой ўғли ва унинг сафдошлари президен ва у билан амалдаги ҳукуматнинг истеъфосини талаб қилиб, Мустақиллик майдонига чиқдилар.\nЖумладан, президент Ислом Каримовнинг истеъфоси, амалдаги ҳукумат тарқатилиб, ўрнига янгисининг сайланиши, фуқароларнинг хорижга эркин чиқиш ва кириши қўйилган “чиқиш виза” отлиқ чекловнинг бекор қилиниши каби масалалар бор.\nОзодлик мухбири телефон орқали боғланган пайтда пикет иштирокчиларидан бири Абдулло Тожибой ўғли тадбир 15 дақиқа давом этгаяг уларни, одатдагидек, ички ишлар ходимлари олиб кетгани ва Юнусобод туман Ички ишлар бўлимида ушлаб турилганини гапириб берди.\nАбдулло Тожибой ўғли бир йил давомида пикет ўтказгани учун учинчи бор судланиши ва Озодлик мухбири билан суҳбатда: “Бу гал жарима билан қўйиб юборишмас-ов!”, деган хавотирини тилга олди.\n- Бугун 6 декабр куни мустақиллик майдонига норозилик акциясини ўтказиш учун соат 10да мен чиқдим. Кейин менинг ëнимга Баженова Виктория қўшилди, Ҳусаинов қўшилди, Тихонов Дмитрий қўшилиб, ўша ерда тахминан 15 минут атрофларида турдик.\nОзодлик: Асосий талаб нима бўлди?\n- Менинг талабим мен Каримовнинг истеъфосини талаб қилиб чиқдим, ҳукуматнинг тарқатилишини талаб қилиб чиқдим. Муддатдан олдин президент сайловлари ўтказилиши ва янги ҳукумат сайланишини талаб қилиб чиққанман. Тихоновда бошқача лозунг эди. Виза берилмаганлиги учун ҳуқуқлари бузилганлиги тўғрисидаги маълумот билан чиқди. Албатта ўша заҳоти атрофларимизни милиция ўради. Ўша ерда сайрда юрганларнинг ҳаммасини четга ҳайдади. 15 минутча ГУВД, СНБ тарафлардан сëмка қилишди плакатларни, ўзимизни. Кейин шу билан тарқалишимизни талаб қилишди. Ўша ерда юрган аҳолининг кўз олдида бизни ҳибсга олиб кетишни ўзларига эп билмади шекилли катта кўчага чиққанимизда ўша ердан бизнинг ҳаммамизни битта-биттадан ушлашиб, енгил машианда Юнусобод тумани ички ишлар бўлимига олиб келишди. Бу ерда бизга ўзларича протоколлар тузишиб, нима учун ушланганимизни айтишмасдан ëлланма гувоҳларга қўл қўйдиришиб, судга ҳужжатларни тайëрлашди. Биз ҳозир суднинг бўлишини кутиб бўлимда ўтирибмиз.\nОзодлик: Ҳали ҳам ички ишлар бўлимидасизлар. Қўйиб юбормади сизларни.\n- Йўқ, қўйиб юборгани йўқ. шу ердамиз. Судни кутиб ўтирибмиз. Маъмурий ишлар бўйича суд асли соат олтида кўрилади.\nОзодлик: Қайси модда билан?\n- Бу ҳар галгидай 201нинг биринчи моддаси яъни кўча ҳаракатлари, митинглар, катта-катта йиғинлар ҳокимият рухсатисиз. Ваҳоланки мен 1 декабр куни шаҳар ҳокими Тўхтаев номига ëздириб қўл қўйдириб олиб келганман.\nОзодлик: Билдиришмона топширгансиз. Улар қабул қилиб, “Майли ўтказавер” деб розилик беришганми?\n- Улар қабул қилгандан кейин ўзи аслида менга жавобини бериш керак. Менга “Ўтказинг, ўтказманг ëки бошқа жойда ўтказинг” деган мазмунда ўзлари бериши керак. Аммо бу нарса берилгани йўқ. Ўзи аслида менинг норозилик акциямнинг мақсади ҳам ҳукумат ташкилотлари, бошқа шахслар томонидан ҳар қанақа мурожаат – хоҳ ариза бўладими, хоҳ шикоят бўладими ўша мурожаатномага жавоб бермаганлиги. Бу эса фуқаролар мурожаат қилиш қонунининг қўпол равишда бузилганлиги. Мақсадим, бузилганлиги учун ўша ерда президент истеъфосини талаб қилиб чиқдим. Хабарингиз бўлса, 18 октябрда мен президент қабулига, Матлюбов қабулига, Иноятов қабулига ва Қодиров қабулига тиркаб қўйишлик учун киришга хат билан мурожаат қилган эдим. Ўша мурожаатимга жавоб олмаганим учун мен бугун ўтказдим шу норозилик акциясини. Агар биз мана шу ҳатти-ҳаракатлар билан ҳаракат қилмасак, шу нарсани давомли буларга эслатиб бормасак, ҳар битта жойда қонунларни, конституцияни топташи, қонунларга амал қилмаслиги маълум. Биз давомли шу қилаëтган ишимиз билан уларга эслатиб, келгусида ўшаларни шу нарсага чақираяпмиз. Ажаб эмас бизнинг мана шу ҳатти-ҳаракатимиз билан булар бир ўйлашиб кўриб, қандайдир бир қонуний бир иш қилса деган умидда.\nОзодлик: Демак, бу ҳозирча Ўзбекистонда туриб фаолият юритаëтган сизни масалан ҳуқуқ фаоли деймизми ëки қонун устуворлиги учун курашаëтган фаоллардан бири сифатида имкониятингизда бори шу.\n- Албатта. Ҳозир бизларнинг имкониятимиз фақат шунда. Бошқа ҳеч қанақа ишнинг имкони йўқ. Агар бизнинг шу ҳатти-ҳаракатимиз билан қандайдир ўзгариш бўлиб қолса, ажаб эмас ўзимизнинг ҳиссамизни қўшгандай бўламиз.


Эрдўғон (ў) ва Путин (ч) Истанбул анжуманида, 2016 йил 10 октябри.\nТуркия билан Россия газ қувури қуриш ҳақида битим имзолади. Бу лойиҳа икки мамлакат ўртасида юзага келган таранглик туфайли бир муддат тўхтаб қолганди. “Туркстрим” тармоғи Украина ҳудудини айланиб ўтган ҳолда Европага газ етказиб берилишини таъминлаши лозим бўлади.\nМазкур битимга Истанбулда ўтаётган Жаҳон энергетика анжуманига борган Россия президенти Владимир Путин ва Туркия президенти Ражаб Тоййиб Эрдўғон ўртасидаги музокаралардан сўнг қўл қўйилди.\nМосква ўтган йил ноябрида Туркия-Сурия чегарасида рус ҳарбий учоғи уриб туширилиши ортидан икки мамлакат ўртасидаги алоқалар ёмонлашиб кетганидан кейин “Туркстрим” тўғрисидаги битимни имзолаш жараёнини тўхтатиб қўйганди.\nПутин Эрдўғон билан музокаралар чоғида Россия ва Сурия ҳукумат қўшинлари ҳарбий-ҳаво амалиётларини ўтказаётган қамалдаги Ҳалаб шаҳрига инсонпарварлик ёрдами етказиш зарурати бўйича ҳам муросага эришилганини билдирди.


Мўйноққа тоза ичимлик суви етиб борди – Газета.uz\nМўйноқда ишга туширилган сув қувури 7 минг куб метр сув узатиш ва 25 мингдан зиёд аҳолини тоза ичимлик суви билан таъминлаш имкониятига эга.\nLotinchada 4 июл 2017, 12:21 Жамият\nПрезидент Шавкат Мирзиёев жорий йил 20−21 январь кунлари Қорақалпоғистонга ташрифи чоғида Мўйноқ тумани аҳолисини тоза ичимлик суви билан таъминлаш муаммосини ҳал қилишга қаратилган Қўнғирот — Мўйноқ ичимлик суви тармоғи қурилиши лойиҳасининг бошланишига тамал тоши қўйган эди.\nОрадан роса 5 ой ўтиб, 101 километр узунликда қувур ётқизилиб, туман аҳолиси учун тоза ичимлик суви етказиб берилди, деб хабар қилди ЎзА.\nМазкур бунёдкорлик ишларига 26,6 млрд сўм маблағ сарфланди. Қурилиш-монтаж ишлари бош пудратчи — «Ўзбекистон темир йўллари» акциядорлик жамиятига қарашли «СПМС» махсус кўчма механизациялашган станция қурувчилари томонидан амалга оширилди.\nУшбу иншоотнинг ишга туширилиши натижасида бир суткада 7 минг куб метр сув узатиш ва 25 мингдан зиёд аҳолини тоза ичимлик суви билан таъминлаш имконияти яратилди.\n«Тоза ичимлик суви ҳудуд аҳолисининг кўп йиллик орзуси эди, — дейди „Нуроний“ жамғармаси Мўйноқ тумани бўлими бошлиғи Жангабой Жусипов. — Шу пайтгача аҳоли Амударё ёки ер ости сувидан фойдаланиб келар эди».\nДавлат раҳбарининг жорий йил 18 январдаги «2017−2021 йилларда Оролбўйи минтақасини ривожлантириш Давлат дастури тўғрисида"ги қарори асосида нафақат туман маркази, балки чекка овуллардаги аҳолини ҳам сифатли ичимлик суви билан таъминлаш кўзда тутилган. Хусусан, «Нукус, Беруний, Мўйноқ, Қўнғирот ва Қораўзак туманларининг сув таъминоти тизимини ривожлантириш ва модернизациялаш» лойиҳаси доирасида Мўйноқ туманидаги 6 аҳоли пунктида яшовчи аҳоли тоза ичимлик суви билан таъминланади. «Мўйноқ-Учсой» сув тармоғи яна 1,51 километр узайтирилиб, олис овул аҳолисига сифатли ичимлик суви етиб боради.\nПрезидент 28 февралдаги «Қорақалпоғистон Республикаси Мўйноқ туманини 2017−2018 йилларда иқтисодий ривожлантириш ва бандликни таъминлашга доир қўшимча чора-тадбирлар тўғрисида"ги қарорига кўра, туманда 72 лойиҳа амалга оширилиши назарда тутилган бўлиб, бугунги кунда 36 лойиҳа ижроси доирасида 200 дан зиёд янги иш ўрни яратилди.\nТадбирда Ўзбекистон Республикаси Бош вазирининг биринчи ўринбосари Очилбой Раматов, Қорақалпоғистон Жўқорғи Кенгеси Раиси Муса Ерниязов сўзга чиқди.


“ОҲАНГЛАРДА ЯШАЙМАН ҲАМОН...” ҲУЖЖАТЛИ ФИЛЬМ ТАҚДИМОТИДАН! 12.09.2016 11:04\nЖорий йилда ўзбек профессионал мусиқа санъатининг ёрқин намоёндаси, Ўзбекистон Республикаси Давлат Мадҳияси мусиқасининг муаллифи, композитор Мутал (Мутаваккил) Бурҳонов таваллудининг 100 йиллиги юртимизда кенг нишонланмоқда.\nУшбу атоқли санага бағишлаб, “Ўзбеккино” Миллий агентлиги буюртмасига биноан ижодкорнинг ҳаёт йўли ҳақида ҳикоя қилувчи “Оҳангларда яшайман ҳамон...” номли ҳужжатли фильм суратга олинди. Жорий йилнинг 9 сентябрь куни ушбу фильмнинг тақдимоти, ҳамда композитор асарлари асосида Ўзбекистон Миллий симфоник оркетрининг концерти Республика Киночилар уйида намойиш этилди.\nКонцертда ижодкорнинг халқимиз орасида оммалашган бир қатор асарлари ижро этилди. Унда Ўзбекистонда хизмат кўрсатган артистлар Женисбек Пиязов, Маъсума Болтабоева, Халқаро танловлар совриндори Хадича Имомназарова, Рустам Алимардонов каби истеъдодлар ўз ижод маҳсуллари билан иштирок этишди.


Психологга қачон мурожаат қилинади? | Muslimaat.uz\nМанзилингиз:Муслимаат»Хизматлар»Психолог маслаҳати»Психологга қачон мурожаат қилинади?\nBy Muslimaat on Mart 19, 2013 Психолог маслаҳати\nЁшлар орасидаги савол-жавобда, «Психологга ҳеч мурожаат қилганмисиз?» деган саволга йигитлардан бири:«Ммен касал эмасман», деб жавоб берди . Шундан маълум бўладики, психология ўзи нима, психолог (руҳшунос)га қандай пайтда мурожаат қилинади каби тушунчалар омма орасида етарли даражада эмас.\nПсихoлог-мутахассисга қачон мурожаат қилиш кераклигини аниқлаб олиш лозим. Бу фан жуда катта ва кенг йўналишларни ўз ичига олган. Оила психологияси, фарзандлар психологияси, бизнес ва карьера , одамлар ўртасидаги муносабатлар психологияси, жиноятчилар психологияси ва ҳоказо. Бу фан тўғрисида янада чуқурроқ тушунчага эга бўлиш учун саҳифамизни мунтазам pавишда ўқиб боришингизни тавсия қиламиз.\nИнсониятнинг ердаги ҳаёти, ривожланиши, албатта, инқирозли ҳолатларсиз бўлмайди. Ана шундай ҳолатда инсон кўпинча атрофидагилардан ёрдам қидиради. Яшаш тарзимиз шуни талаб қиладики, кўп ҳолларда биз психолог ёрдамига муҳтож бўламиз. Мисол учун, аҳоли ўртасида кенг тарқалган кайфиятнинг бесабаб тез-тез ўзгаришини олайлик.\nҲаётда учрайдиган ҳар хил ўзгаришларга, стресс ҳолатларга, фарзандларининг , яқинларининг оғир касалликка чалиниши, уларнинг ўлими, аёллар турмушининг бузилиши, яшаш жойини алмаштириш, ҳаттоки инсоннинг ўзига боғлиқ бўлмаган воқеалар, бошқа мамлакатлардаги урушлар, қўшниларнинг жанжаллашиши ва ҳоказолар инсон кайфиятини ўзгаришига, тушкунлик ҳолатларига олиб келади.\nЛекин айрим пайтларда бу ўзгариш узоқ муддатга чўзилиб кетиши кузатилади. Кишида ўз-ўзига ёки атрофидаги одамларга нисбатан нотўғри норозилик белгилари пайдо бўлади. Бу ҳолатдан чиқиб кетиш қийинчилик билан кечиши мумкин .\nМаълум даражада дугонангиз, яқин кишиларингиз билан мулоқот, ёқимли мусиқа, ибодат, ёқтирган таомингизни ейиш, уйқу, қизиқарли китоб, ўзини меҳнатга, жисмоний ҳаракатга уриш аҳволни енгиллаштириши ва сизни шу ҳолатдан чиқиб кетишингизга ёрдам бериши мумкин. Айниқса, мана шу пайтда ўзини тўғри тушунишда атрофингизда сизни тушунадиган одамларнинг бўлиши сизнинг бахтингиз… Лекин шу нарса амалга ошмаса-чи…?\nЁки оилада фарзанд ногирон туғилди… Қайнонангиз, турмуш ўртоғингиз ҳамма айбни сизга юклади. Ўз вақтида хизматларини бажаришга кучингиз етмаяпти. Ногирон болани тарбиялаш аёлдан катта куч, ирода, соғлик ,сабр талаб қилади. Жуда кўп оилаларда шу нарса оиланинг бузилиб кетишига, аёлнинг ҳар хил оғир дардларга чалинишига олиб келади.\nДоимий равишда ўзини айбдор ҳисоблаб яшаган ожиза, муштипар онанинг аҳволини фақат ўзи каби инсонларгина ёки мутахассис-псохолог аниқ ҳис қила олади. Тез-тез қайтарилиб турадиган юқоридагидек ҳолатларни ўз вақтида олдини олмаса, ўзбекчилик, андиша, қилган ишидан уялиш, қўрқув кўпинча инсонни ўзи билмай, катта хатога йўл қўйишига ёки қайтариб бўлмайдиган оғир ҳолатларга, руҳий касалликларга олиб келиши мумкин. Сизга бундай вақтда амалий ёрдам берувчи мутахассис – бу, психологдир.\nЎз онангизга, турмуш ўртоғингизга, фарзандингизга, отангизга айта олмайдиган муаммоларни яхши психолог- мутахассис ўз вақтида ҳал қила олиши ва сизни қийин ҳолатлардан олиб чиқиб кетиши мумкин.\nПсихологик ёрдам инсонга ўзидан, шароитидан келиб чиққан ҳолда маслаҳат беришни, унинг сирларини юз фоиз сир сақлашни ва керак бўлса ўша инсон атрофидаги яқинлари билан ишлашни ҳам тақозо қилади.\nПсихолог, инсон ҳолатидаги касаллик ва соғлик чегарасини аниқлайди. Тиббий ёрдамга муҳтож беморларни ўз вақтида шифокор кўригидан ўтишини ташкил қилади. Ва шу йўл билан баъзи фалокатларни аритишда амалий ёрдам беради.\nҲаётингизда юқорида кўрсатилгандек, гўёки ечиб бўлмайдиган муаммолар пайдо бўлса, албатта, сайтимизга савол билан мурожаат қилишингиз мумкин. Мутахассисларимиз сизга имкон борича тўғри йўл кўрсатишга, амалий ёрдам беришга ҳаракат қилади. Мурожаат қилувчи агар ўзи хоҳласа, исми-шарифи, албатта, сир сақланади. Аллоҳ барчаларимизга мададкор бўлсин.


"Фано даштидаги қуш" китоби, Асад Дилмурод\nФано даштидаги қуш\nЭлектрон китоб (8,4Mb) :\n«Фано даштидаги қуш» романида Асад Дилмурод кўнгил манзараларини ифодалаш йўлидан боради. Реалистик тасвирга асослан- ган мистик-романтизм руҳи ҳар бир саҳифада товланиб туради. Асарнинг ҳар икки қисмида фаол ҳаракат қилувчи Саидбек Умар — макону замон оралиғида ўзи-ўзлигидан адашган, яъни, кўп хатолар қилиб қоқилган, ниҳоят, ўзи-ўзлигига қайтиш, кимлигини билиш — кўнглига парвоз қилиш, гуноҳларини ювиш ташвишини чекиб яшаётган инсон образидир. Умид қиламизки, унинг руҳияти орқали кечадиган оғрикдар ва фалсафий изтироблар азиз ўқувчиларни ҳам бефарқ қолдирмайди.\nТуркий гулистон ёҳуд ахлоқ\nТандирвой - оловли йиллар боласи\nФано даштидаги куш\nҲаёт ва ишқ